               EIROPAS KOMISIJA
            Briselē, 17.6.2022
            COM(2022) 309 final
            2022/0201(NLE)

            Priekšlikums
            PADOMES LĒMUMS
            par to, lai Eiropas Savienības vārdā noslēgtu Nolīgumu starp Eiropas Savienību un Moldovas Republiku par kravu autopārvadājumiem

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

                  2022. gada 16. jūnijā Komisija iesniedza priekšlikumu Padomes lēmumam, kas atļauj Eiropas Savienības vārdā parakstīt Nolīgumu starp Eiropas Savienību un Moldovu par kravu autopārvadājumiem.

                  Šā priekšlikuma mērķis ir Eiropas Savienības vārdā apstiprināt nolīguma noslēgšanu.

               Krievijas īstenotais agresijas karš pret Ukrainu ārkārtīgi sarežģī kravu pārvadājumus no Moldovas Republikas. Moldovas transportuzņēmumiem ir jāmeklē alternatīvi maršruti, kuri ļautu izvairīties no Ukrainas teritorijas šķērsošanas tranzītā, kas līdz šim bija vienīgais veids, kā sasniegt trešo valstu tirgus uz austrumiem no Ukrainas.
                   Tas, ka nav iespējams šķērsot Ukrainu tranzītā, apdraud Moldovas transportuzņēmumu spēju izpildīt ilgtermiņa līgumu saistības par preču (īpaši lauksaimniecības produktu) piegādi tirdzniecības partneriem Austrumu reģionā. Turklāt tagad transportuzņēmumiem var nākties meklēt citus darījumdarbības partnerus, tāpēc divpusējo pārvadājumu apjoms starp Moldovu un Eiropas Savienības dalībvalstīm var pieaugt.

               Kravu autopārvadājumus starp Savienību un Moldovas Republiku patlaban reglamentē divi galvenie mehānismi, proti, divpusējie transporta nolīgumi starp dalībvalstīm un Moldovas Republiku un atļaujas, kas Starptautiskajā Transporta forumā piešķirtas saskaņā ar Eiropas Transporta ministru konferences (ETMK) daudzpusējo kvotu sistēmu. Abi šie mehānismi abu pušu pārvadātājiem nosaka kvotas attiecībā uz tranzītu un divpusējo tirdzniecību.

               Moldovas transportuzņēmumiem tādējādi būtu jāpalielina tranzīts caur Eiropas Savienību un divpusēji autopārvadājumi ar Eiropas Savienību. Tas arī atbalstītu Moldovas sabiedrību un ekonomiku, ko nopietni ietekmē Krievijas agresijas karš un kas ir uz laiku uzņēmusi vairāk nekā 350 000 bēgļu, kuri ierodas no Ukrainas un tranzītā dodas uz citām valstīm. Tomēr autopārvadājumu pieaugums salīdzinājumā ar parastajiem apstākļiem, visticamāk, pārsniegtu kvotas, kas noteiktas dalībvalstu un Moldovas Republikas divpusējos nolīgumos un Starptautiskajā Transporta forumā piešķirtas ar ETMK starpniecību.

               Tādējādi šis Eiropas Savienības un Moldovas Republikas nolīgums par autotransportu aizstātu spēkā esošos divpusējos transporta nolīgumus starp dalībvalstīm un Moldovu un transportuzņēmumiem atvieglotu alternatīvu autopārvadājumu maršrutu izmantošanu, jo divpusējie pārvadājumi un tranzīts pušu starpā tiktu liberalizēts.

               Līdz ar to ir lietderīgi noslēgt nolīgumu, ar kuru kravu autopārvadājumus starp Eiropas Savienību un Moldovas Republiku liberalizē saistībā ar divpusējiem pārvadājumiem un tranzītu. Šis nolīgums būtu jāslēdz uz ierobežotu laiku, taču ar iespēju to pagarināt.

               •Saskanība ar citām Savienības politikas jomām

                  Šis nolīgums atbilst pašreizējai ES politikai ārējās attiecībās ar Moldovas Republiku. Moldovas Republikas valdība ir lūgusi noslēgt šādu nolīgumu kā steidzamu pasākumu.

                  Kravu autopārvadājumu nolīgums ar Moldovas Republiku turklāt būtu saskaņā ar Asociācijas nolīgumu
                     1
                  , kura 82. pantā ir pausts aicinājums sadarboties, lai uzlabotu preču apriti, kāpināt starp Moldovas Republiku, ES un trešām valstīm reģionā notiekošo transporta plūsmu raitumu, šādā nolūkā likvidējot administratīvos, tehniskos un citus šķēršļus.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

                  Līguma par Eiropas Savienības darbību 91. pants, lasīts saistībā ar 218. panta 6. punkta a) apakšpunktu.

               •Subsidiaritāte (neekskluzīvas kompetences gadījumā)

                   Neattiecas.

               •Proporcionalitāte

                  Nolīgums ir visefektīvākais instruments, kā autopārvadājumu jomā uzlabot attiecības starp ES un Moldovas Republiku, jo divpusējos nolīgumos staro dalībvalstīm un Moldovas Republiku nav nepieciešamas kvotas un atļaujas.

                  Šis nolīgums salīdzinājumā ar pašreizējo situāciju neradīs papildu administratīvo vai finansiālo slogu ne dalībvalstu iestādēm, ne nozarei. Gluži pretēji, tas samazinās administratīvo slogu kā nozarei, tā dalībvalstīm. Konkrētāk, tas novērsīs vajadzību ES pārvadātājiem saņemt pārvadājumu atļaujas norādītajām pārvadājumu tiesību kategorijām (tranzīta tiesības un divpusējās tiesības) un tādējādi samazinās administratīvo slogu ES transporta nozarē un –attiecībā uz administratīvajām formalitātēm, kas saistītas ar šādu atļauju izdošanu un drukāšanu, – arī dalībvalstu iestāžu administratīvo slogu.

               •Juridiskā instrumenta izvēle

                  Starptautisks nolīgums.

               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ex post izvērtējumi / spēkā esošo tiesību aktu atbilstības pārbaudes

                  Neattiecas.

               •Apspriešanās ar ieinteresētajām personām

                  Neattiecas.

               •Ekspertu atzinumu pieprasīšana un izmantošana

                  Neattiecas.

               •Ietekmes novērtējums

                  Neattiecas.

               •Normatīvā atbilstība un vienkāršošana

                  Neattiecas.

               •Pamattiesības

                  Neattiecas.

               4.IETEKME UZ BUDŽETU

                  Priekšlikums Savienības budžetu neietekmē.

               5.CITI ELEMENTI

               •Īstenošanas plāni un uzraudzīšanas, izvērtēšanas un ziņošanas kārtība

                  Šā nolīguma 5. un 6. pantā ir ietverts pārskatīšanas mehānisms, kas paredzēts, lai novērtētu nolīguma atjaunošanas nepieciešamību un jaunā laikposma ilgumu. Tālab 5. panta 2. punktā un 6. panta 2. punktā noteikts, ka ne vēlāk kā trīs mēnešus pirms nolīguma termiņa beigām jāsasauc Apvienotā komiteja.

               •Skaidrojošie dokumenti (direktīvām)

                  Neattiecas.

               •Detalizēts konkrētu priekšlikuma noteikumu skaidrojums

                  Ar 1. pantu nolīgumu Eiropas Savienības vārdā apstiprina.

                  2. pants Komisijai uzdod sniegt paziņojumu, kas vajadzīgs, lai paustu Eiropas Savienības piekrišanu uzņemties minētā nolīguma saistības.

                  3. pants nosaka ierosinātā lēmuma stāšanos spēkā.

               2022/0201 (NLE)

               Priekšlikums

               PADOMES LĒMUMS

               par to, lai Eiropas Savienības vārdā noslēgtu Nolīgumu starp Eiropas Savienību un Moldovas Republiku par kravu autopārvadājumiem

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 91. pantu saistībā ar 218. panta 6. punkta a) apakšpunktu,

               ņemot vērā Eiropas Komisijas priekšlikumu,

               ņemot vērā Eiropas Parlamenta piekrišanu,

               tā kā:

               (1)Saskaņā ar Padomes Lēmumu XXXX/XX Nolīgums starp Eiropas Savienību un Moldovas Republiku par kravu autopārvadājumiem tika parakstīts XX ar noteikumu, ka tas tiks noslēgts vēlāk.

               (2)Ņemot vērā nozīmīgos traucējumus, kurus Moldovas Republikas transporta nozare piedzīvo pēc Krievijas agresīvā kara uzsākšanas pret Ukrainu, Moldovas transportuzņēmumiem ir jāatrod alternatīvi tranzīta maršruti kravu autopārvadājumiem caur Eiropas Savienības teritoriju un jauni tirgi, uz kuriem eksportēt savas preces.

               (3)Ņemot vērā to, ka atļaujas, kas piešķirtas saskaņā ar Eiropas Transporta ministru konferences (ETMK) daudzpusējo kvotu sistēmu Starptautiskajā transporta forumā un spēkā esošajiem divpusējiem nolīgumiem ar Moldovas Republiku, nedod Moldovas kravu autopārvadātājiem vajadzīgo elastīgumu, kas tiem ļautu palielināt un laikus plānot pārvadājumus caur Eiropas Savienības teritoriju un uz to, ir ļoti svarīgi kravu autopārvadājumus liberalizēt, lai dotu iespēju veikt divpusējus pārvadājumus, kā arī tranzītu.

               (4)Nolīgums būtu jāapstiprina Eiropas Savienības vārdā.

               IR PIEŅĒMUSI ŠO LĒMUMU.

               1. pants

               Ar šo Savienības vārdā tiek apstiprināts Nolīgums starp Eiropas Savienību un Moldovas Republiku par kravu autopārvadājumiem.

               Nolīguma teksts ir pievienots šim lēmumam.

               2. pants

               Komisija Eiropas Savienības vārdā sniedz nolīguma 12. pantā paredzēto paziņojumu, lai paustu Eiropas Savienības piekrišanu uzņemties minētā nolīguma saistības.

               3. pants

               Šis lēmums stājas spēkā tā pieņemšanas dienā.

               Briselē,

                     Padomes vārdā –

                     priekšsēdētājs

                     (1)

                        Asociācijas nolīgums starp Eiropas Savienību un Eiropas Atomenerģijas kopienu un to dalībvalstīm un Moldovas Republiku, parakstīts 2014. gada 27. jūnijā (OV L 260, 30.10.2014., 4. lpp.).

    ---documentbreak---

               EIROPAS KOMISIJA
            Briselē, 17.6.2022
            COM(2022) 309 final

            PIELIKUMS
            dokumentam
            Padomes lēmums
            par to, lai Eiropas Savienības vārdā noslēgtu Nolīgumu starp Eiropas Savienību un Moldovas Republiku par kravu autopārvadājumiem

               PIELIKUMS

               EIROPAS SAVIENĪBAS
                  UN MOLDOVAS
                  NOLĪGUMS
               PAR KRAVU AUTOPĀRVADĀJUMIEM

               EIROPAS SAVIENĪBA, tālāk arī “Savienība”,

               no vienas puses,

               un EIROPAS SAVIENĪBA,

               tālāk arī “Savienība”,

               no vienas puses,

               un

               MOLDOVAS REPUBLIKA,

               no otras puses,

               tālāk katra atsevišķi – “Puse”, kopā – “Puses”,

               1.APZINOTIES nozīmīgos pārrāvumus, kurus Moldovas Republikas transporta nozare piedzīvo pēc Krievijas agresīvā kara uzsākšanas pret Ukrainu;

               2.ATZĪSTOT, ka Moldovas eksportam nav pieejami būtiski transporta maršruti caur Ukrainu un ir steidzami jāaizsargā piegādes ķēdes un pārtikas nodrošinājums, izmantojot alternatīvus maršrutus no Moldovas Republikas caur Eiropas Savienības teritoriju;

               3.VĒLĒDAMĀS atbalstīt Moldovas sabiedrību un ekonomiku, ļaujot Savienības un Moldovas kravu autopārvadātājiem vajadzības gadījumā veikt kravu pārvadāšanu uz Moldovas teritoriju un caur to un ļaujot Moldovas Republikai turpināt pielāgot savus ekonomikas un transporta modeļus, reaģējot uz Krievijas agresīvā kara iespaidu starptautiskajos tirgos;

               4.ATZĪMĒJOT, ka pastāvošā sistēma, kas balstās uz ierobežotu skaitu atļauju no dalībvalstīm, neļauj Moldovas kravu autopārvadātājiem pietiekami elastīgi paplašināt darbību caur Savienību un ar Savienību;

               5.APŅĒMUŠĀS nodrošināt, ka kravu autopārvadājumu tirgus piekļuves nosacījumi starp Pusēm, kas pašlaik ir pieejami kādā no Pusēm iedibinātajiem autopārvadātājiem, nekādā gadījumā nekļūst stingrāki kā pastāvošajā situācijā;

               6.APŅĒMUŠĀS palīdzēt Moldovas ekonomikai, liberalizējot tranzītu un divpusējos starptautiskos pārvadājumus starp Savienību un Moldovas Republiku, lai nodrošinātu nepieciešamos preču pārvadājumus un piešķirtu abām Pusēm vienādas abpusējas tiesības veikt tranzīta un divpusējus starptautiskus pārvadājumus starp šīm teritorijām;

               7.ATZĪMĒJOT, ka Asociācijas nolīguma starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (turpmāk “Asociācijas nolīgums”) X pielikumā pausta apņēmība savas tiesību normas autotransporta jomā pakāpeniski tuvināt minētajā pielikumā uzskaitītajiem Savienības tiesību normām un starptautiskajiem aktiem;

               8.VĒLĒDAMĀS šā nolīguma noteikumus pakļaut ES un Ukrainas Asociācijas nolīguma nodaļai par strīdu izšķiršanu;

               9.ATZĪSTOT, ka nav iespējams paredzēt Krievijas agresīvā kara iespaidu uz Ukrainas transporta nozari un infrastruktūru, kas skar arī Moldovas transportuzņēmumus, un ka šā iemesla dēļ Pusēm ne vēlāk kā trīs mēnešus pirms nolīguma termiņa beigām jākonsultējas Apvienotajā komitejā, novērtējot vajadzību to pagarināt;

               10.APZINOTIES, ka Eiropas Nolīgums par transportlīdzekļu apkalpju darbu starptautiskos autopārvadājumos (AETR) nodrošinās, ka pārvadājumos saskaņā ar šo nolīgumu tiks respektēti transportlīdzekļu vadītāju darba apstākļi, godīga konkurence un autosatiksmes nepakļaušana briesmām,

               IR VIENOJUŠĀS ŠĀDI.

               1. pants

               Mērķi

               1.Šā nolīguma mērķis ir pagaidu kārtā atvieglot kravu autopārvadājumus starp Eiropas Savienības teritoriju un Moldovas Republiku un caur to, piešķirot papildu tranzīta un kravu pārvadājumu tiesības starp Pusēm pārvadātājiem, kas iedibināti kādā no Pusēm, ņemot vērā Krievijas agresīvā kara Ukrainā iespaidu un ievērojamos pārrāvumus, ko tas izraisa Moldovas Republikas autotransporta nozarē.

               2.Šis nolīgums nav uztverams kā tāds, kas tirgus piekļuves nosacījumus starptautiskajiem autotransporta pakalpojumiem starp Pusēm mazina vai citādi padara stingrākus salīdzinājumā ar situāciju dienā pirms šā nolīguma stāšanās spēkā.

               2. pants

               Piemērošanas joma

               Šo nolīgumu piemēro tranzītam un starptautiskiem komerciāliem kravu autopārvadājumiem starp Pusēm, un tas neskar Starptautiskā transporta foruma Eiropas Transporta ministru konferences daudzpusējās kvotu sistēmas noteikumu piemērošanu. Šā nolīguma piemērošanas jomā nav kravu autopārvadājumi Eiropas Savienības dalībvalstī vai starp Eiropas Savienības dalībvalstīm. Šis nolīgums neaptver tranzītu caur otras Puses teritoriju preču pārvadājumos starp trešām valstīm.

               3. pants

               Definīcijas

               Šajā nolīgumā piemēro šādas definīcijas:

               1)“iedibinājuma Puse” ir Puse, kurā kravu autopārvadātājs ir iedibināts;

               2)“kravu autopārvadātājs” ir fiziska vai juridiska persona, kas nodarbojas ar kravu komercpārvadājumiem, kas ir iedibināta kādā no Pusēm saskaņā ar tās tiesību aktiem un kam minētā Puse ir atļāvusi veikt starptautiskus kravu komercpārvadājumus ar mehāniskiem transportlīdzekļiem vai transportlīdzekļu apvienojumiem;

               3)“transportlīdzeklis” ir vienā no Pusēm reģistrēts mehānisks transportlīdzeklis vai transportlīdzekļu sakabinājums, kurā vismaz motorizētais transportlīdzeklis ir reģistrēts vienā no Pusēm, kas tiek izmantots tikai kravu pārvadāšanai;

               4)“tranzīts” ir otrā Pusē iedibināta kravu autopārvadātāja transportlīdzekļu kustība kādas Puses teritorijā bez kravu iekraušanas vai izkraušanas;

               5)“divpusējs starptautisks pārvadājums” ir braucieni ar kravu transportlīdzeklī no iedibinājuma Puses teritorijas uz otras Puses teritoriju un otrādi, braucot vai nebraucot tranzītā caur trešās valsts teritoriju.

               4. pants

               Piekļuve autotransporta pakalpojumiem

               Kravu autopārvadātājiem ir tiesības veikt šādus kravu autopārvadājumus:

               a)transportlīdzekļa braucienus ar kravu, kuru sākumpunkts un beigupunkts ir divu dažādu Pušu teritorijā, šķērsojot vai nešķērsojot trešas valsts teritoriju tranzītā;

               b)transportlīdzekļa braucienus ar kravu no vienas iedibinājuma Puses teritorijas uz tās pašas Puses teritoriju tranzītā caur otras Puses teritoriju;

               c)transportlīdzekļa braucienus ar kravu uz iedibinājuma Puses teritoriju vai no tās uz trešu valsti tranzītā caur otras Puses teritoriju;

               d)transportlīdzekļa braucienus bez kravas, kas saistīti ar a), b) un c) apakšpunktā norādītajiem braucieniem.

               5. pants

               Piemērošanas laiks

               1.Šo nolīgumu piemēro līdz 2023. gada 31. martam.

               2.Ne vēlāk kā trīs mēnešus pirms nolīguma termiņa beigām Puses apspriežas, lai noteiktu, vai tas pagarināms. Šim nolūkam Puses atbilstoši 6. panta 2. punktam apspriežas Apvienotajā komitejā.

               6. pants

               Apvienotā komiteja

               1.Ar šo tiek izveidota Apvienotā komiteja. Tā uzrauga un novēro šā nolīguma piemērošanu un īstenošanu un regulāri pārskata šā nolīguma darbību, ņemot vērā tā mērķus.

               2.Apvienoto komiteju sasauc pēc viena no līdzpriekšsēdētājiem pieprasījuma. To sasauc arī ne vēlāk kā trīs mēnešus pirms nolīguma termiņa beigām, lai saskaņā ar 5. panta 2. punktu novērtētu un lemtu par vajadzību turpināt šā nolīguma darbību. Apvienotā komiteja saskaņā ar šā panta 5. punktu pieņem lēmumu par darbības turpināšanu, attiecīgā gadījumā – par tās ilgumu.

               3.Apvienotā komiteja sastāv no Pušu pārstāvjiem. Apvienotās komitejas sanāksmēs kā novērotāji drīkst piedalīties Eiropas Savienības dalībvalstu pārstāvji.

               4.Apvienotās komiteju pārmaiņus vada Eiropas Savienības un Moldovas Republikas pārstāvis.

               5.Apvienotā komiteja lēmumus pieņem ar konsensu. Lēmumi ir saistoši Pusēm, un tās veic to īstenošanai nepieciešamos pasākumus.

               6.Apvienotā komiteja pieņem savu reglamentu.

               7. pants

               Strīdu izšķiršana
                  1

               Ja starp Pusēm rodas domstarpības par šā nolīguma interpretāciju un piemērošanu, pēc analoģijas piemēro Asociācijas nolīguma V sadaļas 14. nodaļas noteikumus.

               8. pants

               Pienākumu izpilde

               1.Katra Puse pilnīgi atbild par visu šā nolīguma noteikumu ievērošanu.

               2.Katra Puse nodrošina, ka tiek veikti visi vajadzīgie pasākumi, lai īstenotu šā nolīguma noteikumus, ieskaitot to ievērošanu visos pārvaldes līmeņos, kā arī personu lokā, kas īsteno deleģētas pārvaldes pilnvaras. Katra Puse pēc labas ticības nodrošina šajā nolīgumā noteikto mērķu sasniegšanu.

               3.Šis nolīgums ir īpašs nolīgums Asociācijas nolīguma 458. panta 1. punkta nozīmē. Puse var veikt pienācīgus pasākumus, kas attiecas uz šo nolīgumu, ja sevišķi smagi un būtiski ir pārkāpti kādi no pienākumiem, kas Asociācijas nolīguma 2. panta 1. punktā aprakstīti kā būtiskie elementi, un tas apdraud starptautisko mieru un drošība un tādēļ prasa tūlītēju reaģēšanu. Tādus pienācīgus pasākumus veic saskaņā ar Asociācijas nolīguma 455. pantu.

               9. pants

               Aizsargpasākumi

               1.Katra Puse var noteikt pienācīgus aizsargpasākumus, ja uzskata, ka pārvadājumi, ko veic otras Puses kravu autopārvadātāji, rada briesmas autosatiksmes drošībai. Aizsargpasākumos pilnībā respektē starptautiskās tiesības, tie ir samērīgi un piemērošanas jomas un ilguma ziņā nepārsniedz to, kas ir stingri nepieciešams, lai izlabotu stāvokli vai saglabātu šā nolīguma līdzsvaru. Priekšroka ir pasākumiem, kuri vismazāk traucē šā nolīguma darbību.

               2.Pirms konsultēšanās attiecīgā Puse paziņo otrai Pusei par veiktajiem pasākumiem un sniedz visu attiecīgo informāciju.

               3.Puses nekavējoties sāk konsultācijas Apvienotajā komitejā, lai rastu abpusēji pieņemamu risinājumu.

               4.Darbību, kas tiek veikta saskaņā ar šā panta noteikumiem, aptur, tiklīdz vainīgā Puse atkal pilda šā nolīguma noteikumus vai briesmas autosatiksmes drošībai izbeigušās.

               10. pants

               Teritoriālā piemērošanas joma

               Šo nolīgumu piemēro, no vienas puses, Līguma par Eiropas Savienību un Līguma par Eiropas Savienības darbību piemērošanas teritorijā un ar minētajos Līgumos paredzētajiem nosacījumiem, un, no otras puses, Moldovas Republikas teritorijā.

               Tā piemērošana tiek uz kādu laiku apturēta apgabalos, kurus Moldovas Republikas valdība faktiski nepārvalda. Tā piemērošanu var atsākt pēc Asociācijas padomes lēmuma vai Asociācijas apvienotās komitejas lēmuma, kurā apstiprināts, ka Moldovas Republika spēj nodrošināt pilnīgu nolīguma izpildi.

               11. pants

               Nolīguma izbeigšana

               1.Katra Puse jebkurā brīdī pa diplomātiskiem kanāliem var rakstiski darīt zināmu otrai Pusei lēmumu izbeigt šā nolīguma darbību. Nolīgumu izbeidz divas nedēļas pēc tāda paziņojuma, ja paziņotāja Puse nav norādījusi vēlāku paziņojuma spēkā stāšanās datumu. Otrā gadījumā datums nav vēlāk kā divus mēnešus pēc paziņošanas dienas.

               2.Autotransporta uzņēmumam, kuru transportlīdzeklis pēc šā nolīguma termiņa beigām atrodas otras Puses teritorijā, ir atļauts tranzītā šķērsot minētās Puses teritoriju, lai atgrieztos iedibinājuma Puses teritorijā.

               3.Lielākai noteiktībai, 1. punktā minētais paziņošanas datums ir diena, kad paziņojums tiek piegādāts otrai Pusei.

               4.Šā nolīguma piemērošanas termiņa beigas saskaņā ar 5. pantu vai izbeigšana saskaņā ar šā panta 1. punktu neierobežo nosacījumus piekļuvei autotransporta pakalpojumu tirgum starp Pusēm salīdzinājumā ar situāciju dienā pirms šā nolīguma stāšanās spēkā. Tādējādi, ja starp Pusēm nav noslēgts sekojošs nolīgums, no šā nolīguma termiņa beigām vai izbeigšanas dienas atkal ir piemērojamas tirgus piekļuves tiesības, kas noteiktas divpusējos nolīgumos, kuri minētajā dienā pastāv starp Eiropas Savienības dalībvalstīm un Moldovas Republiku.

               12. pants

               Stāšanās spēkā un provizoriska piemērošana

               1.Šo nolīgumu Puses ratificē vai apstiprina saskaņā ar savām attiecīgām procedūrām. Šis nolīgums stājas spēkā dienā, kad Puses ir viena otrai paziņojušas, ka ir pabeigtas to attiecīgās šim mērķim nepieciešamās piemērojamās iekšējās juridiskās procedūras.

               2.Neatkarīgi no 1. punkta Savienība un Moldovas Republika vienojas šo nolīgumu provizoriski piemērot no parakstīšanas dienas.

               3.Šā nolīguma attiecīgo noteikumu piemērošanā atsauci tādos noteikumos uz “šā nolīguma spēkā stāšanās dienu” saprot kā “dienu, no kuras šo nolīgumu piemēro provizoriski” saskaņā ar šā panta 2. punktu.

               Sagatavots angļu, bulgāru, čehu, dāņu, franču, grieķu, holandiešu, horvātu, igauņu, īru, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā, un visi teksti ir vienādi autentiski.

               TO APLIECINOT, attiecīgi pilnvarotie ir parakstījuši šo nolīgumu.

               Briselē, .. gada .. .

                  Eiropas Savienības vārdā –

                  Moldovas Republikas vārdā –

                     (1)

                        Lai nebūtu nekādu šaubu, ne šo pantu, ne nolīgumu neuzskata par tādu, kas piešķir tiesības vai uzliek pienākumus, uz kuriem var tieši atsaukties Pušu iekšzemes tiesās.


               EIROPAS KOMISIJA
            Briselē, 17.6.2022
            COM(2022) 308 final
            2022/0200(NLE)

            Priekšlikums
            PADOMES LĒMUMS
            par to, lai Eiropas Savienības vārdā noslēgtu Nolīgumu starp Eiropas Savienību un Ukrainu par kravu autopārvadājumiem

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

                  2022. gada 16. jūnijā Komisija iesniedza priekšlikumu Padomes lēmumam, kas atļauj Eiropas Savienības vārdā parakstīt Nolīgumu starp Eiropas Savienību un Ukrainu par kravu autopārvadājumiem.

                  Šā priekšlikuma mērķis ir Eiropas Savienības vārdā apstiprināt nolīguma noslēgšanu.

               Krievijas vestais agresijas karš pret Ukrainu ārkārtīgi sarežģī kravu pārvadāšanu Ukrainā. Krievijas militārie spēki ir bloķējuši vai iznīcinājuši nozīmīgus transporta ceļus, kas nodrošināja kravu pārvadājumus pa Melno jūru, un Ukrainas gaisa telpa ir slēgta civilajai satiksmei. Dzelzceļa tīkls pašlaik atvēlēts pirmkārt pasažieru un bēgļu pārvadāšanai, un to joprojām ļoti apdraud Krievijas veiktā bombardēšana.

               Kravu autopārvadājumus starp Eiropas Savienību un Ukrainu patlaban reglamentē divi galvenie mehānismi, proti, divpusējie transporta nolīgumi starp ES dalībvalstīm un Ukrainu un atļaujas, kas Starptautiskajā Transporta forumā piešķirtas saskaņā ar ETMT daudzpusējo kvotu sistēmu. Abi šie mehānismi nosaka kvotu režīmu, kas abu pušu pārvadātājiem piemērojams attiecībā uz tranzītu un divpusējo tirdzniecību.

               Autotransports tiek uzskatīts par vienu no galvenajām alternatīvām, kas Ukrainai ļautu eksportēt savus produktus, to vidū graudus. Tas atbalstītu Ukrainas ekonomiku, bet būtu būtiski svarīgs arī citām ekonomikām, jo tādu Ukrainas produktu kā, piemēram, graudu, degvielas, pārtikas produktu un citu preču eksports kļūst aizvien vajadzīgāks, ņemot vērā augošās bažas par pasaules nodrošinātību ar pārtiku. Tajā pašā laikā autopārvadājumu skaita pieaugums salīdzinājumā ar parastajiem apstākļiem, visticamāk, pārsniegtu kvotas, kas noteiktas dalībvalstu un Ukrainas divpusējos nolīgumos un Starptautiskajā Transporta forumā piešķirtas ar ETMK starpniecību.

               Tādējādi šis Eiropas Savienības un Ukrainas nolīgums par autotransportu aizstātu spēkā esošos divpusējos transporta nolīgumus starp dalībvalstīm un Ukrainu un operatoriem atvieglotu autopārvadājumu alternatīvas izmantošanu, jo divpusējie pārvadājumi un tranzīts pušu starpā tiktu liberalizēts.

               Turklāt Krievijas vestais agresijas karš pret Ukrainu daudziem Ukrainas autovadītājiem ir atņēmis iespēju ievērot administratīvās procedūras, kas saistītas ar vadītāja dokumentiem, piemēram, starptautisko transportlīdzekļu vadīšanas atļauju pieteikumiem vai jaunu dokumentu izdošanu nozaudēto vai nozagto dokumentu vietā. Šis nolīgums pusēm ļaus šādus jautājumus risināt ārkārtas apstākļos. Tāpēc ir svarīgi noteikt īpašus pasākumus, kuri atbrīvo vadītājus no prasības uzrādīt starptautisku transportlīdzekļa vadīšanas atļauju, atzīst Ukrainas pieņemtos lēmumus par transportlīdzekļa vadītāja dokumentu administratīvā derīguma termiņa pagarināšanu un atvieglo informācijas apmaiņu, ko pušu kompetentās iestādes veic, lai apkarotu krāpšanu un transportlīdzekļa vadītāja dokumentu viltošanu.

                  Līdz ar to ir lietderīgi noslēgt nolīgumu, ar kuru kravu autopārvadājumus starp Eiropas Savienību un Ukrainu liberalizē saistībā ar divpusējiem pārvadājumiem un tranzītu un kurā ir īpašas klauzulas par transportlīdzekļu vadītāju apliecībām. Šis nolīgums būtu jāslēdz uz ierobežotu laiku, taču ar iespēju to pagarināt.

                  Saskanība ar pašreizējiem noteikumiem konkrētajā politikas jomā

               Nolīgums bija paredzēts arī rīcības plānā par ES un Ukrainas solidaritātes joslām
                  1
               , kura mērķis ir atvieglot Ukrainas lauksaimniecības produktu eksportu un divpusējo tirdzniecību ar ES. Minētajā rīcības plānā pausta Eiropas Savienības apņemšanās atbalstīt Ukrainas ekonomiku un tās atveseļošanu un palīdzēt stabilizēt pasaules pārtikas tirgus un uzlabot globālo nodrošinātību ar pārtiku.

               •Saskanība ar citām Savienības politikas jomām

                  Šis nolīgums atbilst pašreizējai ES politikai ārējās attiecībās ar Ukrainu. Ukrainas valdība ir lūgusi noslēgt šādu nolīgumu kā steidzamu pasākumu.

                  Nolīguma noslēgšana ar Ukrainu par kravu autopārvadājumiem būtu saskanīga arī ar 2014. gada 27. jūnijā parakstīto asociācijas nolīgumu starp Savienību un Ukrainu, jo tā 136. pantā paredzēta iespēja nākotnē noslēgt īpašus autotransporta nolīgumus, kuru mērķis ir starp pusēm nodrošināt koordinētu transporta attīstību un pakāpenisku liberalizāciju.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

                  Līguma par Eiropas Savienības darbību 91. pants, lasīts saistībā ar 218. panta 6. punkta a) apakšpunktu.

               •Subsidiaritāte (neekskluzīvas kompetences gadījumā)

               Neattiecas.

               •Proporcionalitāte

                  Nolīgums ir visiedarbīgākais instruments, ar kuru var paplašināt ES un Ukrainas attiecības autotransporta jomā, jo ar to atceļ pastāvošos ierobežojumus, kas noteikti ar kvotām un atļauju sistēmām.

                  Šis nolīgums salīdzinājumā ar pašreizējo situāciju neradīs papildu administratīvo vai finansiālo slogu ne dalībvalstu iestādēm, ne nozarei. Gluži pretēji, tam būtu jāsamazina administratīvais slogs kā nozarei, tā dalībvalstīm. Turklāt tas novērsīs vajadzību ES pārvadātājiem saņemt pārvadājumu atļaujas norādītajām pārvadājumu tiesību kategorijām (tranzīta tiesības un divpusējās tiesības) un tādējādi samazinās administratīvo slogu ES transporta nozarē un –attiecībā uz administratīvajām formalitātēm, kas saistītas ar šādu atļauju izdošanu un drukāšanu, – arī Ukrainas administratīvo slogu.

               •Juridiskā instrumenta izvēle

                  Starptautisks nolīgums.

               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ex post izvērtējumi / spēkā esošo tiesību aktu atbilstības pārbaudes

                  Neattiecas.

               •Apspriešanās ar ieinteresētajām personām

                  Neattiecas.

               •Ekspertu atzinumu pieprasīšana un izmantošana

                  Neattiecas.

               •Ietekmes novērtējums

                  Neattiecas.

               •Normatīvā atbilstība un vienkāršošana

                  Neattiecas.

               •Pamattiesības

                  Neattiecas.

               4.IETEKME UZ BUDŽETU

                  Priekšlikums Savienības budžetu neietekmē.

               5.CITI ELEMENTI

               •Īstenošanas plāni un uzraudzīšanas, izvērtēšanas un ziņošanas kārtība

                  Nolīguma 6. un 7. pantā ir ietverts pārskatīšanas mehānisms, kas paredzēts, lai novērtētu nolīguma atjaunošanas nepieciešamību un jaunā laikposma ilgumu. Tālab 6. panta 2. punktā un 7. panta 2. punktā noteikts, ka ne vēlāk kā trīs mēnešus pirms nolīguma termiņa beigām jāsasauc Apvienotā komiteja.

               •Skaidrojošie dokumenti (direktīvām)

                  Neattiecas.

               •Detalizēts konkrētu priekšlikuma noteikumu skaidrojums

                  Ar 1. pantu nolīgumu Eiropas Savienības vārdā apstiprina.

                  2. pants Komisijai uzdod sniegt paziņojumu, kas vajadzīgs, lai paustu Eiropas Savienības piekrišanu uzņemties minētā nolīguma saistības.

                  3. pants nosaka ierosinātā lēmuma stāšanos spēkā.

               2022/0200 (NLE)

               Priekšlikums

               PADOMES LĒMUMS

               par to, lai Eiropas Savienības vārdā noslēgtu Nolīgumu starp Eiropas Savienību un Ukrainu par kravu autopārvadājumiem

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 91. pantu, lasītu saistībā ar 218. panta 6. punkta a) apakšpunktu,

               ņemot vērā Eiropas Komisijas priekšlikumu,

               ņemot vērā Eiropas Parlamenta piekrišanu,

               tā kā:

               (1)Saskaņā ar Padomes Lēmumu XXXX/XX Nolīgums starp Eiropas Savienību un Ukrainu par kravu autopārvadājumiem XX ir parakstīts ar nosacījumu, ka vēlāk tas tiks noslēgts.

               (2)Ņemot vērā nozīmīgos Ukrainas transporta nozares iztraucējumus, ko radījis Krievijas vestais agresijas karš, ir jāatrod alternatīvi maršruti, pa kuriem Ukraina varētu eksportēt savus graudu krājumus, degvielu, pārtikas produktus un citas relevantas preces.

               (3)Dalībvalstu dotās ETMK atļaujas un dalībvalstu un Ukrainas noslēgtie divpusējie nolīgumi Ukrainas kravu autopārvadājumu operatoriem nedod iespēju pietiekami elastīgā veidā izvērst un plānot ar ES saistītas pārvadājumu un tranzīta operācijas, tāpēc ir ārkārtīgi svarīgi liberalizēt kravu autopārvadājumus divpusēju pārvadājumu un tranzīta vajadzībām.

               (4)Krievijas vestais agresijas karš pret Ukrainu daudziem Ukrainas autovadītājiem ir atņēmis iespēju ievērot administratīvās procedūras, kas saistītas ar vadītāja dokumentiem, piemēram, starptautisko transportlīdzekļu vadīšanas atļauju pieteikumiem vai jaunu dokumentu izdošanu nozaudēto vai nozagto dokumentu vietā. Tāpēc ir svarīgi šajos ārkārtas apstākļos noteikt īpašus pasākumus, kuri atbrīvo vadītājus no prasības uzrādīt starptautisku transportlīdzekļa vadīšanas atļauju, atzīst Ukrainas pieņemtos lēmumus par transportlīdzekļa vadītāja dokumentu administratīvā derīguma termiņa pagarināšanu un atvieglo informācijas apmaiņu, ko pušu kompetentās iestādes veic, lai apkarotu krāpšanu un transportlīdzekļa vadītāja dokumentu viltošanu.

               (5)Nolīgums būtu jāapstiprina Eiropas Savienības vārdā,

               IR PIEŅĒMUSI ŠO LĒMUMU.

               1. pants

               Ar šo Eiropas Savienības vārdā tiek apstiprināts Nolīgums starp Eiropas Savienību un Ukrainu par kravu autopārvadājumiem.

               Nolīguma teksts ir pievienots šim lēmumam.

               2. pants

               Komisija Eiropas Savienības vārdā sniedz nolīguma 13. pantā paredzēto paziņojumu, kas vajadzīgs, lai paustu Eiropas Savienības piekrišanu uzņemties minētā nolīguma saistības.

               3. pants

               Šis lēmums stājas spēkā tā pieņemšanas dienā.

               Briselē,

                     Padomes vārdā –

                     priekšsēdētājs

                     (1)

                        COM(2022) 217 final.

    ---documentbreak---

               EIROPAS KOMISIJA
            Briselē, 17.6.2022
            COM(2022) 308 final

            PIELIKUMI
            dokumentam
            Padomes Lēmums
            par Eiropas Savienības un Ukrainas Nolīguma par kravu autopārvadājumiem noslēgšanu Eiropas Savienības vārdā

               PIELIKUMS

               EIROPAS SAVIENĪBAS
               UN UKRAINAS
                  NOLĪGUMS
                  PAR KRAVU AUTOPĀRVADĀJUMIEM

               EIROPAS SAVIENĪBA, tālāk arī “Savienība”,

               no vienas puses,

               un

               UKRAINA,

               no otras puses,

               tālāk katra atsevišķi – “Puse”, kopā – “Puses”,

               1.APZINOTIES nozīmīgos pārrāvumus, kurus Ukrainas transporta nozare piedzīvo pēc Krievijas agresīvā kara sākšanas pret Ukrainu;

               2.ATZĪSTOT tradicionālo transporta maršrutu nepieejamību reģionā un steidzamo vajadzību nodrošināt piegādes ķēdes un pārtikas nodrošinājumu, izmantojot alternatīvus maršrutus pa autoceļiem, it īpaši labības, degvielas, pārtikas produktu un citu preču transportēšanai no Ukrainas uz Savienību;

               3.VĒLĒDAMĀS atbalstīt Ukrainas sabiedrību un ekonomiku, ļaujot Savienības un Ukrainas kravu autopārvadātājiem veikt kravu pārvadājumus uz Savienību un caur Ukrainas teritoriju un vajadzības gadījumā pretējā virzienā;

               4.ATZĪMĒJOT, ka pastāvošā sistēma, kas balstās uz ierobežotu skaitu atļauju no dalībvalstīm, neļauj Ukrainas kravu autopārvadātājiem pietiekami elastīgi paplašināt darbību caur Savienību un ar Savienību;

               5.APŅĒMUŠĀS nodrošināt, ka kravu autopārvadājumu tirgus piekļuves nosacījumi starp Pusēm, kas pašlaik ir pieejami kādā no Pusēm iedibinātajiem autopārvadātājiem, nekādā gadījumā nekļūst stingrāki kā pastāvošajā situācijā;

               6.APŅĒMUŠĀS palīdzēt Ukrainas ekonomikai, liberalizējot tranzītu un divpusējos starptautiskos pārvadājumus starp Savienību un Ukrainu, lai nodrošinātu nepieciešamos preču pārvadājumus un piešķirtu abām Pusēm vienādas savstarpējās tiesības veikt tranzīta un divpusējus starptautiskus pārvadājumus starp šīm teritorijām;

               7.ATZĪMĒJOT, ka Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (turpmāk “Asociācijas nolīgums”), 136. pants paredz koordinētu un pakāpenisku transporta liberalizāciju starp Pusēm un nosaka, ka attiecīgi nosacījumi risināmi īpašos autotransporta nolīgumos;

               8.VĒLĒDAMĀS šā nolīguma noteikumus pakļaut ES un Ukrainas Asociācijas nolīguma nodaļai par strīdu izšķiršanu;

               9.VĒLĒDAMĀS atbalstīt Ukrainas transportlīdzekļu vadītājus un atvieglot viņu prasmju un zināšanu izmantošanu, radot apstākļus, kuros viņi var turpināt izmantot savas esošās Ukrainas vadītāja apliecības un arodprasmju sertifikātus;

               10.ATZĪSTOT, ka nav iespējams paredzēt Krievijas agresīvā kara iespaidu uz Ukrainas transporta nozari un infrastruktūru, kas skar arī Ukrainas transportuzņēmumus, un ka šā iemesla dēļ Pusēm ne vēlāk kā trīs mēnešus pirms nolīguma termiņa beigām jākonsultējas Apvienotajā komitejā, novērtējot vajadzību to pagarināt;

               11.APZINOTIES, ka Eiropas Nolīgums par transportlīdzekļu apkalpju darbu starptautiskos autopārvadājumos (AETR) nodrošinās, ka pārvadājumos saskaņā ar šo nolīgumu tiks respektēti transportlīdzekļu vadītāju darba apstākļi, godīga konkurence un autosatiksmes nepakļaušana briesmām,

               IR VIENOJUŠĀS ŠĀDI.

               1. pants
               Mērķi

               (1)Šā nolīguma mērķis ir pagaidu kārtā atvieglot kravu autopārvadājumus starp Eiropas Savienības teritoriju un Ukrainu un caur to, piešķirot papildu tranzīta un kravu pārvadājumu tiesības starp Pusēm pārvadātājiem, kas iedibināti kādā no Pusēm, ņemot vērā Krievijas agresīvā kara Ukrainā iespaidu un ievērojamos pārrāvumus, ko tas izraisa visos valsts transporta veidos.

               (2)Šis nolīgums aptver arī pasākumus, kas atvieglo transportlīdzekļa vadītāja dokumentu atzīšanu.

               (3)Šis nolīgums nav uztverams kā tāds, kas tirgus piekļuves nosacījumus starptautiskajiem autotransporta pakalpojumiem starp Pusēm mazina vai citādi padara stingrākus salīdzinājumā ar situāciju dienā pirms šā nolīguma stāšanās spēkā.

               2. pants

               Piemērošanas joma

               (1)Šo nolīgumu piemēro tranzītam un starptautiskiem komerciāliem kravu autopārvadājumiem starp Pusēm, un tas neskar Starptautiskā transporta foruma Eiropas Transporta ministru konferences daudzpusējās kvotu sistēmas noteikumu piemērošanu. Šā nolīguma piemērošanas jomā nav kravu autopārvadājumi Eiropas Savienības dalībvalstī vai starp Eiropas Savienības dalībvalstīm. Šis nolīgums neaptver tranzītu caur otras Puses teritoriju preču pārvadājumos starp trešām valstīm.

               (2)Šajā nolīgumā arī izklāstīti daži īpaši noteikumi par transportlīdzekļa vadītāja dokumentiem.

               3. pants

               Definīcijas

               Šajā nolīgumā piemēro šādas definīcijas:

               (1)“iedibinājuma Puse” ir Puse, kurā kravu autopārvadātājs ir iedibināts;

               (2)“kravu autopārvadātājs” ir fiziska vai juridiska persona, kas nodarbojas ar kravu komercpārvadājumiem, kas ir iedibināta kādā no Pusēm saskaņā ar tās tiesību aktiem un kam minētā Puse ir atļāvusi veikt starptautiskus kravu komercpārvadājumus ar mehāniskiem transportlīdzekļiem vai transportlīdzekļu apvienojumiem;

               (3)“transportlīdzeklis” ir vienā no Pusēm reģistrēts mehānisks transportlīdzeklis vai transportlīdzekļu sakabinājums, kurā vismaz motorizētais transportlīdzeklis ir reģistrēts vienā no Pusēm, kas tiek izmantots tikai kravu pārvadāšanai;

               (4)“tranzīts” ir otrā Pusē iedibināta kravu autopārvadātāja transportlīdzekļu kustība kādas Puses teritorijā bez kravu iekraušanas vai izkraušanas;

               (5)“divpusējs starptautisks pārvadājums” ir braucieni ar kravu transportlīdzeklī no iedibinājuma Puses teritorijas uz otras Puses teritoriju un otrādi, braucot vai nebraucot tranzītā caur trešās valsts teritoriju;

               (6)“vadītāja dokumenti” ir iekšzemes vadīšanas atļauja, piemēram, vadītāja apliecība, kas apliecina nosacījumus, ar kuriem transportlīdzekļa vadītājam ir atļauts vadīt transportlīdzekli saskaņā ar tās Puses tiesību aktiem, kura izdod dokumentu, vai arodprasmes apliecība, vadītāja kvalifikācijas karte vai cits oficiāls dokuments, kas apliecina, ka tā turētājam ir attiecīgā kvalifikācija un sagatavotība, kas saskaņā ar dokumenta izdevējas Puses tiesību normām vajadzīga, lai veiktu transportlīdzekļa vadīšanu ar noteikumiem, kas līdzīgi Direktīvas 2003/59/EK
                  1
                1. pantā izklāstītajiem.

                  4. pants

                  Piekļuve autotransporta pakalpojumiem

               Kravu autopārvadātājiem ir tiesības veikt šādus kravu autopārvadājumus:

               (a)transportlīdzekļa braucienus ar kravu, kuru sākumpunkts un beigupunkts ir divu dažādu Pušu teritorijā, šķērsojot vai nešķērsojot trešas valsts teritoriju tranzītā;

               (b)transportlīdzekļa braucienus ar kravu no vienas iedibinājuma Puses teritorijas uz tās pašas Puses teritoriju tranzītā caur otras Puses teritoriju;

               (c)transportlīdzekļa braucienus ar kravu uz iedibinājuma Puses teritoriju vai no tās uz trešu valsti tranzītā caur otras Puses teritoriju;

               (d)transportlīdzekļa braucienus bez kravas, kas saistīti ar a), b) un c) apakšpunktā norādītajiem braucieniem.

                  5. pants

                  Transportlīdzekļa vadītāja dokumenti

               (1)Šā nolīguma darbības jomā un visā tā darbības laikā katra Puse atbrīvo otras Puses izdoto vadītāja apliecību turētājus no prasības, lai viņiem būtu starptautiska vadītāja apliecība, kas definēta 1949. gadā Ženēvā un 1968. gadā Vīnē parakstītajās konvencijās par ceļu satiksmi.

               (2)Ukraina informē Eiropas Savienību un tās dalībvalstis par pasākumiem, kas veikti pēc 2022. gada 23. februāra, lai pagarinātu tās izdoto vadītāja dokumentu administratīvo derīgumu.

               (3)Puses sadarbojas, lai novērstu un apkarotu krāpšanu un vadītāja dokumentu viltošanu. Šim nolūkam, neskarot attiecīgos noteikumus par persondatu aizsardzību, Ukrainas kompetentās iestādes sniedz attiecīgo informāciju Eiropas Savienības un tās dalībvalstu kompetentajām iestādēm, izmantojot tīmekļa portālu, ko pārvalda Ukrainas kompetentās iestādes, vai izgūstot datus no elektroniskajām vadītāja apliecībām, ko Ukraina izdevusi saskaņā ar saviem tiesību aktiem.

               Ja Eiropas Savienības un tās dalībvalstu kompetentās iestādes nespēj ar atbilstīgiem elektroniskiem līdzekļiem piekļūt attiecīgajai informācijai, Ukrainas kompetentās iestādes attiecīgo informāciju Eiropas Savienības un tās dalībvalstu kompetentajām iestādēm sniedz ar citiem piemērīgiem līdzekļiem.

               6. pants

               Piemērošanas laiks

               (1)Šo nolīgumu piemēro līdz 2023. gada 30. jūnijam.

               (2)Ne vēlāk kā trīs mēnešus pirms nolīguma termiņa beigām Puses apspriežas, lai noteiktu, vai tas pagarināms. Šim nolūkam Puses atbilstoši 7. panta 2. punktam apspriežas Apvienotajā komitejā.

               7. pants

               Apvienotā komiteja

               (1)Ar šo tiek izveidota Apvienotā komiteja. Tā uzrauga un novēro šā nolīguma piemērošanu un īstenošanu un regulāri pārskata šā nolīguma darbību, ņemot vērā tā mērķus.

               (2)Apvienoto komiteju sasauc pēc viena no līdzpriekšsēdētājiem pieprasījuma. To sasauc arī ne vēlāk kā trīs mēnešus pirms nolīguma termiņa beigām, lai saskaņā ar 6. panta 2. punktu novērtētu un lemtu par vajadzību turpināt šā nolīguma darbību. Apvienotā komiteja saskaņā ar šā panta 5. punktu pieņem lēmumu par darbības turpināšanu, attiecīgā gadījumā – par tās ilgumu.

               (3)Apvienotā komiteja sastāv no Pušu pārstāvjiem. Apvienotās komitejas sanāksmēs kā novērotāji drīkst piedalīties Eiropas Savienības dalībvalstu pārstāvji.

               (4)Apvienoto komiteju pārmaiņus vada Savienības un Ukrainas pārstāvis.

               (5)Apvienotā komiteja lēmumus pieņem ar Pušu konsensu. Lēmumi ir saistoši Pusēm, un tās veic to īstenošanai nepieciešamos pasākumus.

               (6)Apvienotā komiteja pieņem savu reglamentu.

               8. pants

               Strīdu izšķiršana
                  2

               Ja starp Pusēm rodas domstarpības par šā nolīguma interpretāciju un piemērošanu, pēc analoģijas piemēro Asociācijas nolīguma IV sadaļas 14. nodaļas noteikumus.

               9. pants

               Pienākumu izpilde

               (1)Katra Puse pilnīgi atbild par visu šā nolīguma noteikumu ievērošanu.

               (2)Katra Puse nodrošina, ka tiek veikti visi vajadzīgie pasākumi, lai īstenotu šā nolīguma noteikumus, ieskaitot to ievērošanu visos pārvaldes līmeņos, kā arī personu lokā, kas īsteno deleģētas pārvaldes pilnvaras. Katra Puse pēc labas ticības nodrošina šajā nolīgumā noteikto mērķu sasniegšanu.

               (3)Šis nolīgums ir nolīgums Asociācijas nolīguma 479. panta 5. punkta nozīmē. Puse var veikt pienācīgus pasākumus, kas attiecas uz šo nolīgumu, ja sevišķi smagi un būtiski ir pārkāpti kādi no pienākumiem, kas Asociācijas nolīguma 2. pantā aprakstīti kā būtiskie elementi, un tas apdraud starptautisko mieru un drošība un tādēļ prasa tūlītēju reaģēšanu. Tādus pienācīgus pasākumus veic saskaņā ar Asociācijas nolīguma 478. pantu.

               10. pants

               Aizsargpasākumi

               (1)Katra Puse var noteikt pienācīgus aizsargpasākumus, ja uzskata, ka pārvadājumi, ko veic otras Puses kravu autopārvadātāji, rada briesmas autosatiksmes drošībai. Aizsarpasākumos pilnībā respektē starptautiskās tiesības, tie ir samērīgi un piemērošanas jomas un ilguma ziņā nepārsniedz to, kas ir stingri nepieciešams, lai izlabotu stāvokli vai saglabātu šā nolīguma līdzsvaru. Priekšroka ir pasākumiem, kuri vismazāk traucē šā nolīguma darbību.

               (2)Pirms konsultēšanās attiecīgā Puse paziņo otrai Pusei par veiktajiem pasākumiem un sniedz visu attiecīgo informāciju.

               (3)Puses nekavējoties sāk konsultācijas Apvienotajā komitejā, lai rastu abpusēji pieņemamu risinājumu.

               (4)Darbību, kas tiek veikta saskaņā ar šā panta noteikumiem, aptur, tiklīdz vainīgā Puse atkal pilda šā nolīguma noteikumus vai briesmas autosatiksmes drošībai izbeigušās.

               11. pants

               Teritoriālā piemērošanas joma

               Šo nolīgumu piemēro, no vienas puses, Līguma par Eiropas Savienību un Līguma par Eiropas Savienības darbību piemērošanas teritorijā un ar minētajos Līgumos paredzētajiem nosacījumiem, un, no otras puses, Ukrainas teritorijā starptautiski atzītajās robežās.

               Tā piemērošana tiek apturēta apgabalos, kurus Ukrainas valdība faktiski nepārvalda.

               12. pants

               Nolīguma izbeigšana

               (1)Katra Puse jebkurā brīdī pa diplomātiskiem kanāliem var rakstiski darīt zināmu otrai Pusei lēmumu izbeigt šā nolīguma darbību. Nolīgumu izbeidz divas nedēļas pēc tāda paziņojuma, ja paziņotāja Puse nav norādījusi vēlāku paziņojuma spēkā stāšanās datumu. Otrā gadījumā datums nav vēlāk kā divus mēnešus pēc paziņošanas dienas.

               (2)Autotransporta uzņēmumam, kuru transportlīdzeklis pēc šā nolīguma termiņa beigām atrodas otras Puses teritorijā, ir atļauts tranzītā šķērsot minētās Puses teritoriju, lai atgrieztos iedibinājuma Puses teritorijā.

               (3)Lielākai noteiktībai, 1. punktā minētais paziņošanas datums ir diena, kad paziņojums tiek piegādāts otrai Pusei.

               (4)Šā nolīguma piemērošanas termiņa beigas saskaņā ar 6. pantu vai izbeigšana saskaņā ar šā panta 1. punktu neierobežo nosacījumus piekļuvei autotransporta pakalpojumu tirgum starp Pusēm salīdzinājumā ar situāciju dienā pirms šā nolīguma stāšanās spēkā. Tādējādi, ja starp Pusēm nav noslēgts sekojošs nolīgums, no šā nolīguma termiņa beigām vai izbeigšanas dienas atkal ir piemērojamas tirgus piekļuves tiesības, kas noteiktas divpusējos nolīgumos, kuri minētajā dienā pastāv starp Eiropas Savienības dalībvalstīm un Ukrainu.

               13. pants

               Stāšanās spēkā un provizoriska piemērošana

               (1)Šo nolīgumu Puses ratificē vai apstiprina saskaņā ar savām attiecīgām procedūrām. Šis nolīgums stājas spēkā dienā, kad Puses ir viena otrai paziņojušas, ka ir pabeigtas to attiecīgās šim mērķim nepieciešamās piemērojamās iekšējās juridiskās procedūras.

               (2)Neatkarīgi no 1. punkta Savienība un Ukraina vienojas šo nolīgumu provizoriski piemērot no parakstīšanas dienas.

               (3)Šā nolīguma attiecīgo noteikumu piemērošanā atsauci tādos noteikumos uz “šā nolīguma spēkā stāšanās dienu” saprot kā “dienu, no kuras šo nolīgumu piemēro provizoriski” saskaņā ar šā panta 2. punktu.

               Sagatavots angļu, bulgāru, čehu, dāņu, franču, grieķu, holandiešu, horvātu, igauņu, īru, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu, zviedru un ukraiņu valodā, un visi teksti ir vienādi autentiski.

               TO APLIECINOT, attiecīgi pilnvarotie ir parakstījuši šo nolīgumu.

               Lionā, .. gada .. .

                  Eiropas Savienības vārdā –

                  Ukrainas vārdā –

                     (1)

                        Eiropas Parlamenta un Padomes Direktīva 2003/59/EK (2003. gada 15. jūlijs) par dažu kravu vai pasažieru pārvadāšanai paredzētu autotransporta līdzekļu vadītāju sākotnējās kvalifikācijas iegūšanu un periodisku apmācību, par Padomes Regulas (EEK) Nr. 3820/85 un Padomes Direktīvas 91/439/EEK grozīšanu un Padomes Direktīvas 76/914/EEK atcelšanu (ESOV L 226, 10.9.2003., 4. lpp.).

                     (2)

                        Lai nebūtu nekādu šaubu, ne šo pantu, ne nolīgumu neuzskata par tādu, kas piešķir tiesības vai uzliek pienākumus, uz kuriem var tieši atsaukties Pušu iekšzemes tiesās.


               EIROPAS KOMISIJA
            Briselē, 17.6.2022
            COM(2022) 310 final
            2022/0202(NLE)

            Priekšlikums
            PADOMES LĒMUMS
            par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību un Moldovas Republiku par kravu autopārvadājumiem

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

               Krievijas īstenotais agresijas karš pret Ukrainu ārkārtīgi sarežģī kravu pārvadājumus no Moldovas Republikas. Moldovas transportuzņēmumiem ir jāmeklē alternatīvi maršruti, kuri ļautu izvairīties no Ukrainas teritorijas šķērsošanas tranzītā, kas līdz šim bija vienīgais veids, kā sasniegt trešo valstu tirgus uz austrumiem no Ukrainas. Tas, ka nav iespējams šķērsot Ukrainu tranzītā, apdraud Moldovas transportuzņēmumu spēju izpildīt ilgtermiņa līgumu saistības par preču (īpaši lauksaimniecības produktu) piegādi tirdzniecības partneriem Austrumu reģionā. Turklāt tagad transportuzņēmumiem var nākties meklēt citus darījumdarbības partnerus, tāpēc divpusējo pārvadājumu apjoms starp Moldovu un Eiropas Savienības dalībvalstīm var pieaugt.

               Kravu autopārvadājumus starp Savienību un Moldovas Republiku patlaban reglamentē divi galvenie mehānismi, proti, divpusējie transporta nolīgumi starp dalībvalstīm un Moldovas Republiku un atļaujas, kas Starptautiskajā Transporta forumā piešķirtas saskaņā ar Eiropas Transporta ministru konferences (ETMK) daudzpusējo kvotu sistēmu. Abi šie mehānismi abu pušu pārvadātājiem nosaka kvotas attiecībā uz tranzītu un divpusējo tirdzniecību.

               Ņemot vērā šo situāciju, Moldovas transportuzņēmumiem būtu jāpalielina tranzīts caur Eiropas Savienību un divpusējie autotransporta pārvadājumi starp Moldovu un ES dalībvalstīm. Tas arī atbalstītu Moldovas sabiedrību un ekonomiku, ko nopietni ietekmē Krievijas agresijas karš un kas ir uz laiku uzņēmusi vairāk nekā 350 000 bēgļu, kuri ierodas no Ukrainas un tranzītā dodas uz citām valstīm.  Tomēr autopārvadājumu skaita pieaugums salīdzinājumā ar parastajiem apstākļiem, visticamāk, pārsniegtu kvotas, kas noteiktas dalībvalstu un Moldovas Republikas divpusējos nolīgumos un Starptautiskajā Transporta forumā piešķirtas ar ETMK starpniecību.

               Tādējādi šis Eiropas Savienības un Moldovas Republikas nolīgums par autotransportu aizstātu spēkā esošos divpusējos transporta nolīgumus starp dalībvalstīm un Moldovu un transportuzņēmumiem atvieglotu alternatīvu autopārvadājumu maršrutu izmantošanu, jo divpusējie pārvadājumi un tranzīts pušu starpā tiktu liberalizēts.

               Līdz ar to ir lietderīgi parakstīt nolīgumu, ar kuru kravu autopārvadājumus starp Eiropas Savienību un Moldovas Republiku liberalizē saistībā ar divpusējiem pārvadājumiem un tranzītu. Šis nolīgums būtu jāslēdz uz ierobežotu laiku, taču ar iespēju to pagarināt.

               •Saskanība ar citām Savienības politikas jomām

                  Šis nolīgums atbilst pašreizējai ES politikai ārējās attiecībās ar Moldovas Republiku. Moldovas Republikas valdība ir lūgusi noslēgt šādu nolīgumu kā steidzamu pasākumu.

                  Kravu autopārvadājumu nolīgums ar Moldovas Republiku turklāt būtu saskaņā ar Asociācijas nolīgumu
                     1
                  , kura 82. pantā ir pausts aicinājums sadarboties, lai uzlabotu preču apriti, kāpināt starp Moldovas Republiku, ES un trešām valstīm reģionā notiekošo transporta plūsmu raitumu, šādā nolūkā likvidējot administratīvos, tehniskos un citus šķēršļus.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

                  Līguma par Eiropas Savienības darbību (LESD) 91. pants saistībā ar 218. panta 5. punktu.

               •Subsidiaritāte (neekskluzīvas kompetences gadījumā)

                   Neattiecas.

               •Proporcionalitāte

                  Nolīgums ir visefektīvākais instruments, ar kuru var paplašināt ES un Moldovas Republikas attiecības autotransporta jomā, jo ar to atceļ pastāvošos ierobežojumus, kas noteikti ar kvotām un atļauju sistēmām.

                  Šis nolīgums salīdzinājumā ar pašreizējo situāciju neradīs papildu administratīvo vai finansiālo slogu ne dalībvalstu iestādēm, ne nozarei. Gluži pretēji, tas samazinās administratīvo slogu kā nozarei, tā dalībvalstīm. Konkrētāk, tas novērsīs vajadzību ES pārvadātājiem saņemt pārvadājumu atļaujas norādītajām pārvadājumu tiesību kategorijām (tranzīta tiesības un divpusējās tiesības) un tādējādi samazinās administratīvo slogu ES transporta nozarē un –attiecībā uz administratīvajām formalitātēm, kas saistītas ar šādu atļauju izdošanu un drukāšanu, – arī dalībvalstu iestāžu administratīvo slogu.

               •Juridiskā instrumenta izvēle

                  Starptautisks nolīgums.

               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ex post izvērtējumi / spēkā esošo tiesību aktu atbilstības pārbaudes

                  Neattiecas.

               •Apspriešanās ar ieinteresētajām personām

                  Neattiecas.

               •Ekspertu atzinumu pieprasīšana un izmantošana

                  Neattiecas.

               •Ietekmes novērtējums

                  Neattiecas.

               •Normatīvā atbilstība un vienkāršošana

                  Neattiecas.

               •Pamattiesības

                  Neattiecas.

               4.IETEKME UZ BUDŽETU

                  Priekšlikums Savienības budžetu neietekmē.

               5.CITI ELEMENTI

               •Īstenošanas plāni un uzraudzīšanas, izvērtēšanas un ziņošanas kārtība

                  Šā nolīguma 5. un 6. pantā ir ietverts pārskatīšanas mehānisms, kas paredzēts, lai novērtētu nolīguma atjaunošanas nepieciešamību un jaunā laikposma ilgumu. Tālab 5. panta 2. punktā un 6. panta 2. punktā noteikts, ka ne vēlāk kā trīs mēnešus pirms nolīguma termiņa beigām jāsasauc Apvienotā komiteja.

               •Skaidrojošie dokumenti (direktīvām)

                  Neattiecas.

               •Detalizēts konkrētu priekšlikuma noteikumu skaidrojums

               1. pants pilnvaro parakstīt nolīgumu Savienības vārdā, ņemot vērā tā noslēgšanu.

               2. pantā prasīts Padomes Ģenerālsekretariātam sagatavot Komisijas norādītai personai paredzētu vispusīgu pilnvarojumu parakstīt nolīgumu, ņemot vērā tā noslēgšanu.

               3. pantā paredzēta provizoriska piemērošana saskaņā ar nolīguma 12. pantu.

                  4. pantā noteikta ierosinātā lēmuma stāšanās spēkā.

               2022/0202 (NLE)

               Priekšlikums

               PADOMES LĒMUMS

               par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību un Moldovas Republiku par kravu autopārvadājumiem

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 91. pantu saistībā ar 218. panta 5. punktu,

               ņemot vērā Eiropas Komisijas priekšlikumu,

               tā kā:

               (1)Padome 2022. gada 2. jūnijā deva pilnvarojumu sākt sarunas ar Moldovas Republiku par Eiropas Savienības un Moldovas Republikas Nolīgumu par kravu autopārvadājumiem (turpmāk “nolīgums”).

               (2)Sarunas tika sekmīgi pabeigtas 2022. gada 15. jūnijā.

               (3)Ņemot vērā nozīmīgos traucējumus, kurus Moldovas Republikas transporta nozare piedzīvo pēc Krievijas agresīvā kara uzsākšanas pret Ukrainu, Moldovas transportuzņēmumiem ir jāatrod alternatīvi tranzīta maršruti kravu autopārvadājumiem caur Eiropas Savienības teritoriju un jauni tirgi, uz kuriem eksportēt savas preces.

               (4)Ņemot vērā to, ka atļaujas, kas piešķirtas saskaņā ar Eiropas Transporta ministru konferences (ETMK) daudzpusējo kvotu sistēmu Starptautiskajā transporta forumā un spēkā esošajiem divpusējiem nolīgumiem ar Moldovas Republiku, nedod Moldovas kravu autopārvadātājiem vajadzīgo elastīgumu, kas tiem ļautu palielināt un laikus plānot pārvadājumus caur Eiropas Savienības teritoriju un uz to, ir ļoti svarīgi kravu autopārvadājumus liberalizēt, lai dotu iespēju veikt divpusējus pārvadājumus, kā arī tranzītu.

               (5)Tāpēc šis nolīgums, kas tiks noslēgts uz laiku, paredzot iespēju to pagarināt, būtu steidzami jāparaksta Eiropas Savienības vārdā, ar noteikumu, ka vēlāk tas tiks noslēgts.

               (6)Lai iespējami drīz sāktu izmantot šā nolīguma labvēlīgo ietekmi uz kravu pārvadājumiem, nolīgums būtu jāpiemēro provizoriski saskaņā ar tā 12. pantu,

               IR PIEŅĒMUSI ŠO LĒMUMU.

               1. pants

               Ar šo Eiropas Savienības vārdā tiek apstiprināta Eiropas Savienības un Moldovas Republikas Nolīguma par kravu autopārvadājumiem parakstīšana, ar noteikumu, ka minētais nolīgums tiks noslēgts.

               Nolīguma teksts ir pievienots šim lēmumam kā I pielikums.

               2. pants

               Padomes Ģenerālsekretariāts sagatavo pilnvaru instrumentu, ar ko Komisijas norādīto personu vai personas pilnvaro parakstīt nolīgumu, ņemot vērā tā noslēgšanu.

               3. pants

               Nolīgumu piemēro pagaidu kārtā saskaņā ar nolīguma 12. pantu no tā parakstīšanas dienas, līdz tas stājas spēkā.

               4. pants

               Šis lēmums stājas spēkā tā pieņemšanas dienā.

               Briselē,

                     Padomes vārdā –

                     priekšsēdētājs

                     (1)

                        Asociācijas nolīgums starp Eiropas Savienību un Eiropas Atomenerģijas kopienu un to dalībvalstīm un Moldovas Republiku.

    ---documentbreak---

               EIROPAS KOMISIJA
            Briselē, 17.6.2022
            COM(2022) 310 final

            PIELIKUMI
            dokumentam
            Padomes Lēmums
            par Eiropas Savienības un Moldovas Republikas Nolīguma par kravu autopārvadājumiem parakstīšanu Eiropas Savienības vārdā un provizorisku piemērošanu

               PIELIKUMS

               EIROPAS SAVIENĪBAS
               UN MOLDOVAS
                  NOLĪGUMS
                  PAR KRAVU AUTOPĀRVADĀJUMIEM

               EIROPAS SAVIENĪBA, tālāk arī “Savienība”,

               no vienas puses,

               un EIROPAS SAVIENĪBA,

               tālāk arī “Savienība”,

               no vienas puses,

               un

               MOLDOVAS REPUBLIKA,

               no otras puses,

               tālāk katra atsevišķi – “Puse”, kopā – “Puses”,

               1.APZINOTIES nozīmīgos pārrāvumus, kurus Moldovas Republikas transporta nozare piedzīvo pēc Krievijas agresīvā kara uzsākšanas pret Ukrainu;

               2.ATZĪSTOT, ka Moldovas eksportam nav pieejami būtiski transporta maršruti caur Ukrainu un ir steidzami jāaizsargā piegādes ķēdes un pārtikas nodrošinājums, izmantojot alternatīvus maršrutus no Moldovas Republikas caur Eiropas Savienības teritoriju;

               3.VĒLĒDAMĀS atbalstīt Moldovas sabiedrību un ekonomiku, ļaujot Savienības un Moldovas kravu autopārvadātājiem vajadzības gadījumā veikt kravu pārvadāšanu uz Moldovas teritoriju un caur to un ļaujot Moldovas Republikai turpināt pielāgot savus ekonomikas un transporta modeļus, reaģējot uz Krievijas agresīvā kara iespaidu starptautiskajos tirgos;

               4.ATZĪMĒJOT, ka pastāvošā sistēma, kas balstās uz ierobežotu skaitu atļauju no dalībvalstīm, neļauj Moldovas kravu autopārvadātājiem pietiekami elastīgi paplašināt darbību caur Savienību un ar Savienību;

               5.APŅĒMUŠĀS nodrošināt, ka kravu autopārvadājumu tirgus piekļuves nosacījumi starp Pusēm, kas pašlaik ir pieejami kādā no Pusēm iedibinātajiem autopārvadātājiem, nekādā gadījumā nekļūst stingrāki kā pastāvošajā situācijā;

               6.APŅĒMUŠĀS palīdzēt Moldovas ekonomikai, liberalizējot tranzītu un divpusējos starptautiskos pārvadājumus starp Savienību un Moldovas Republiku, lai nodrošinātu nepieciešamos preču pārvadājumus un piešķirtu abām Pusēm vienādas abpusējas tiesības veikt tranzīta un divpusējus starptautiskus pārvadājumus starp šīm teritorijām;

               7.ATZĪMĒJOT, ka Asociācijas nolīguma starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (turpmāk “Asociācijas nolīgums”) X pielikumā pausta apņēmība savas tiesību normas autotransporta jomā pakāpeniski tuvināt minētajā pielikumā uzskaitītajiem Savienības tiesību normām un starptautiskajiem aktiem;

               8.VĒLĒDAMĀS šā nolīguma noteikumus pakļaut ES un Ukrainas Asociācijas nolīguma nodaļai par strīdu izšķiršanu;

               9.ATZĪSTOT, ka nav iespējams paredzēt Krievijas agresīvā kara iespaidu uz Ukrainas transporta nozari un infrastruktūru, kas skar arī Moldovas transportuzņēmumus, un ka šā iemesla dēļ Pusēm ne vēlāk kā trīs mēnešus pirms nolīguma termiņa beigām jākonsultējas Apvienotajā komitejā, novērtējot vajadzību to pagarināt;

               10.APZINOTIES, ka Eiropas Nolīgums par transportlīdzekļu apkalpju darbu starptautiskos autopārvadājumos (AETR) nodrošinās, ka pārvadājumos saskaņā ar šo nolīgumu tiks respektēti transportlīdzekļu vadītāju darba apstākļi, godīga konkurence un autosatiksmes nepakļaušana briesmām,

               IR VIENOJUŠĀS ŠĀDI.

               1. pants

               Mērķi

               1.Šā nolīguma mērķis ir pagaidu kārtā atvieglot kravu autopārvadājumus starp Eiropas Savienības teritoriju un Moldovas Republiku un caur to, piešķirot papildu tranzīta un kravu pārvadājumu tiesības starp Pusēm pārvadātājiem, kas iedibināti kādā no Pusēm, ņemot vērā Krievijas agresīvā kara Ukrainā iespaidu un ievērojamos pārrāvumus, ko tas izraisa Moldovas Republikas autotransporta nozarē.

               2.Šis nolīgums nav uztverams kā tāds, kas tirgus piekļuves nosacījumus starptautiskajiem autotransporta pakalpojumiem starp Pusēm mazina vai citādi padara stingrākus salīdzinājumā ar situāciju dienā pirms šā nolīguma stāšanās spēkā.

               2. pants

               Piemērošanas joma

               Šo nolīgumu piemēro tranzītam un starptautiskiem komerciāliem kravu autopārvadājumiem starp Pusēm, un tas neskar Starptautiskā transporta foruma Eiropas Transporta ministru konferences daudzpusējās kvotu sistēmas noteikumu piemērošanu. Šā nolīguma piemērošanas jomā nav kravu autopārvadājumi Eiropas Savienības dalībvalstī vai starp Eiropas Savienības dalībvalstīm. Šis nolīgums neaptver tranzītu caur otras Puses teritoriju preču pārvadājumos starp trešām valstīm.

               3. pants

               Definīcijas

               Šajā nolīgumā piemēro šādas definīcijas:

               (1)“iedibinājuma Puse” ir Puse, kurā kravu autopārvadātājs ir iedibināts;

               (2)“kravu autopārvadātājs” ir fiziska vai juridiska persona, kas nodarbojas ar kravu komercpārvadājumiem, kas ir iedibināta kādā no Pusēm saskaņā ar tās tiesību aktiem un kam minētā Puse ir atļāvusi veikt starptautiskus kravu komercpārvadājumus ar mehāniskiem transportlīdzekļiem vai transportlīdzekļu apvienojumiem;

               (3)“transportlīdzeklis” ir vienā no Pusēm reģistrēts mehānisks transportlīdzeklis vai transportlīdzekļu sakabinājums, kurā vismaz motorizētais transportlīdzeklis ir reģistrēts vienā no Pusēm, kas tiek izmantots tikai kravu pārvadāšanai;

               (4)“tranzīts” ir otrā Pusē iedibināta kravu autopārvadātāja transportlīdzekļu kustība kādas Puses teritorijā bez kravu iekraušanas vai izkraušanas;

               (5)“divpusējs starptautisks pārvadājums” ir braucieni ar kravu transportlīdzeklī no iedibinājuma Puses teritorijas uz otras Puses teritoriju un otrādi, braucot vai nebraucot tranzītā caur trešās valsts teritoriju.

               4. pants

               Piekļuve autotransporta pakalpojumiem

               Kravu autopārvadātājiem ir tiesības veikt šādus kravu autopārvadājumus:

               (a)transportlīdzekļa braucienus ar kravu, kuru sākumpunkts un beigupunkts ir divu dažādu Pušu teritorijā, šķērsojot vai nešķērsojot trešas valsts teritoriju tranzītā;

               (b)transportlīdzekļa braucienus ar kravu no vienas iedibinājuma Puses teritorijas uz tās pašas Puses teritoriju tranzītā caur otras Puses teritoriju;

               (c)transportlīdzekļa braucienus ar kravu uz iedibinājuma Puses teritoriju vai no tās uz trešu valsti tranzītā caur otras Puses teritoriju;

               (d)transportlīdzekļa braucienus bez kravas, kas saistīti ar a), b) un c) apakšpunktā norādītajiem braucieniem.

               5. pants

               Piemērošanas laiks

               1.Šo nolīgumu piemēro līdz 2023. gada 31. martam.

               2.Ne vēlāk kā trīs mēnešus pirms nolīguma termiņa beigām Puses apspriežas, lai noteiktu, vai tas pagarināms. Šim nolūkam Puses atbilstoši 6. panta 2. punktam apspriežas Apvienotajā komitejā.

               6. pants

               Apvienotā komiteja

               1.Ar šo tiek izveidota Apvienotā komiteja. Tā uzrauga un novēro šā nolīguma piemērošanu un īstenošanu un regulāri pārskata šā nolīguma darbību, ņemot vērā tā mērķus.

               2.Apvienoto komiteju sasauc pēc viena no līdzpriekšsēdētājiem pieprasījuma. To sasauc arī ne vēlāk kā trīs mēnešus pirms nolīguma termiņa beigām, lai saskaņā ar 5. panta 2. punktu novērtētu un lemtu par vajadzību turpināt šā nolīguma darbību. Apvienotā komiteja saskaņā ar šā panta 5. punktu pieņem lēmumu par darbības turpināšanu, attiecīgā gadījumā – par tās ilgumu.

               3.Apvienotā komiteja sastāv no Pušu pārstāvjiem. Apvienotās komitejas sanāksmēs kā novērotāji drīkst piedalīties Eiropas Savienības dalībvalstu pārstāvji.

               4.Apvienotās komiteju pārmaiņus vada Eiropas Savienības un Moldovas Republikas pārstāvis.

               5.Apvienotā komiteja lēmumus pieņem ar konsensu. Lēmumi ir saistoši Pusēm, un tās veic to īstenošanai nepieciešamos pasākumus.

               6.Apvienotā komiteja pieņem savu reglamentu.

               7. pants

               Strīdu izšķiršana
                  1

               Ja starp Pusēm rodas domstarpības par šā nolīguma interpretāciju un piemērošanu, pēc analoģijas piemēro Asociācijas nolīguma V sadaļas 14. nodaļas noteikumus.

               8. pants

               Pienākumu izpilde

               1.Katra Puse pilnīgi atbild par visu šā nolīguma noteikumu ievērošanu.

               2.Katra Puse nodrošina, ka tiek veikti visi vajadzīgie pasākumi, lai īstenotu šā nolīguma noteikumus, ieskaitot to ievērošanu visos pārvaldes līmeņos, kā arī personu lokā, kas īsteno deleģētas pārvaldes pilnvaras. Katra Puse pēc labas ticības nodrošina šajā nolīgumā noteikto mērķu sasniegšanu.

               3.Šis nolīgums ir īpašs nolīgums Asociācijas nolīguma 458. panta 1. punkta nozīmē. Puse var veikt pienācīgus pasākumus, kas attiecas uz šo nolīgumu, ja sevišķi smagi un būtiski ir pārkāpti kādi no pienākumiem, kas Asociācijas nolīguma 2. panta 1. punktā aprakstīti kā būtiskie elementi, un tas apdraud starptautisko mieru un drošība un tādēļ prasa tūlītēju reaģēšanu. Tādus pienācīgus pasākumus veic saskaņā ar Asociācijas nolīguma 455. pantu.

               9. pants

               Aizsargpasākumi

               1.Katra Puse var noteikt pienācīgus aizsargpasākumus, ja uzskata, ka pārvadājumi, ko veic otras Puses kravu autopārvadātāji, rada briesmas autosatiksmes drošībai. Aizsargpasākumos pilnībā respektē starptautiskās tiesības, tie ir samērīgi un piemērošanas jomas un ilguma ziņā nepārsniedz to, kas ir stingri nepieciešams, lai izlabotu stāvokli vai saglabātu šā nolīguma līdzsvaru. Priekšroka ir pasākumiem, kuri vismazāk traucē šā nolīguma darbību.

               2.Pirms konsultēšanās attiecīgā Puse paziņo otrai Pusei par veiktajiem pasākumiem un sniedz visu attiecīgo informāciju.

               3.Puses nekavējoties sāk konsultācijas Apvienotajā komitejā, lai rastu abpusēji pieņemamu risinājumu.

               4.Darbību, kas tiek veikta saskaņā ar šā panta noteikumiem, aptur, tiklīdz vainīgā Puse atkal pilda šā nolīguma noteikumus vai briesmas autosatiksmes drošībai izbeigušās.

               10. pants

               Teritoriālā piemērošanas joma

               Šo nolīgumu piemēro, no vienas puses, Līguma par Eiropas Savienību un Līguma par Eiropas Savienības darbību piemērošanas teritorijā un ar minētajos Līgumos paredzētajiem nosacījumiem, un, no otras puses, Moldovas Republikas teritorijā.

               Tā piemērošana tiek uz kādu laiku apturēta apgabalos, kurus Moldovas Republikas valdība faktiski nepārvalda. Tā piemērošanu var atsākt pēc Asociācijas padomes lēmuma vai Asociācijas apvienotās komitejas lēmuma, kurā apstiprināts, ka Moldovas Republika spēj nodrošināt pilnīgu nolīguma izpildi.

               11. pants

               Nolīguma izbeigšana

               1.Katra Puse jebkurā brīdī pa diplomātiskiem kanāliem var rakstiski darīt zināmu otrai Pusei lēmumu izbeigt šā nolīguma darbību. Nolīgumu izbeidz divas nedēļas pēc tāda paziņojuma, ja paziņotāja Puse nav norādījusi vēlāku paziņojuma spēkā stāšanās datumu. Otrā gadījumā datums nav vēlāk kā divus mēnešus pēc paziņošanas dienas.

               2.Autotransporta uzņēmumam, kuru transportlīdzeklis pēc šā nolīguma termiņa beigām atrodas otras Puses teritorijā, ir atļauts tranzītā šķērsot minētās Puses teritoriju, lai atgrieztos iedibinājuma Puses teritorijā.

               3.Lielākai noteiktībai, 1. punktā minētais paziņošanas datums ir diena, kad paziņojums tiek piegādāts otrai Pusei.

               4.Šā nolīguma piemērošanas termiņa beigas saskaņā ar 5. pantu vai izbeigšana saskaņā ar šā panta 1. punktu neierobežo nosacījumus piekļuvei autotransporta pakalpojumu tirgum starp Pusēm salīdzinājumā ar situāciju dienā pirms šā nolīguma stāšanās spēkā. Tādējādi, ja starp Pusēm nav noslēgts sekojošs nolīgums, no šā nolīguma termiņa beigām vai izbeigšanas dienas atkal ir piemērojamas tirgus piekļuves tiesības, kas noteiktas divpusējos nolīgumos, kuri minētajā dienā pastāv starp Eiropas Savienības dalībvalstīm un Moldovas Republiku.

               12. pants

               Stāšanās spēkā un provizoriska piemērošana

               1.Šo nolīgumu Puses ratificē vai apstiprina saskaņā ar savām attiecīgām procedūrām. Šis nolīgums stājas spēkā dienā, kad Puses ir viena otrai paziņojušas, ka ir pabeigtas to attiecīgās šim mērķim nepieciešamās piemērojamās iekšējās juridiskās procedūras.

               2.Neatkarīgi no 1. punkta Savienība un Moldovas Republika vienojas šo nolīgumu provizoriski piemērot no parakstīšanas dienas.

               3.Šā nolīguma attiecīgo noteikumu piemērošanā atsauci tādos noteikumos uz “šā nolīguma spēkā stāšanās dienu” saprot kā “dienu, no kuras šo nolīgumu piemēro provizoriski” saskaņā ar šā panta 2. punktu.

               Sagatavots angļu, bulgāru, čehu, dāņu, franču, grieķu, holandiešu, horvātu, igauņu, īru, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā, un visi teksti ir vienādi autentiski.

               TO APLIECINOT, attiecīgi pilnvarotie ir parakstījuši šo nolīgumu.

               Briselē, .. gada .. .

                  Eiropas Savienības vārdā –

                  Moldovas Republikas vārdā –

                     (1)

                        Lai nebūtu nekādu šaubu, ne šo pantu, ne nolīgumu neuzskata par tādu, kas piešķir tiesības vai uzliek pienākumus, uz kuriem var tieši atsaukties Pušu iekšzemes tiesās.


               EIROPAS KOMISIJA
            Briselē, 20.6.2022
            COM(2022) 290 final
            2022/0190(NLE)

            Priekšlikums
            PADOMES LĒMUMS
            par nostāju, kas Reinas Kuģniecības centrālajā komisijā Eiropas Savienības vārdā jāieņem jautājumā par pārskatīto Noteikumu par Reinas kuģošanas personālu (RPN) pieņemšanu

               PASKAIDROJUMA RAKSTS

               1.Priekšlikuma priekšmets

               Šis priekšlikums attiecas uz lēmumu, kas nosaka, kāda nostāja Savienības vārdā jāieņem jautājumā par rezolūciju, ko nākamajos mēnešos rakstiskā procedūrā Reinas Kuģniecības centrālajai komisijai (CCNR) paredzēts pieņemt attiecībā uz noteikumu projektu par Reinas kuģošanas personālu (RPN). RPN patlaban tiek pārskatīti, lai tajos ņemtu vērā Eiropas Parlamenta un Padomes 2017. gada 12. decembra Direktīvu (ES) 2017/2397 par profesionālās kvalifikācijas atzīšanu kuģošanā pa iekšzemes ūdensceļiem un ar ko atceļ Padomes Direktīvas 91/672/EEK un 96/50/EK
                  1
               .

               2.Priekšlikuma konteksts

               2.1.CCNR

               CCNR ir starptautiska organizācija ar regulatīvām pilnvarām iekšzemes ūdensceļu transporta jautājumos Reinā. CCNR locekles ir četras ES dalībvalstis (Beļģija, Francija, Nīderlande un Vācija) un Šveice.

               Pārskatītā 1868. gada 17. oktobrī Manheimā parakstītā Konvencija par kuģošanu Reinā nosaka tiesisko regulējumu, kas reglamentē Reinas kā iekšzemes ūdensceļa izmantošanu kuģošanai un nosaka CCNR pilnvaras. Pašlaik piemērojamās konvencijas redakcijas pamatā ir Konvencija, ar ko groza pārskatīto Konvenciju par kuģošanu Reinā, ko pieņēma 1963. gada 20. novembrī un kas stājās spēkā 1967. gada 14. aprīlī.

               Šajā satvarā CCNR ir pieņēmusi vairākus noteikumu dokumentus. Tiesību akts, kas aptver ar kuģa komandu saistītās prasības, ir Noteikumi par Reinas kuģošanas personālu (RPN).

               CCNR plenārsēdes notiek divreiz gadā. Tajās piedalās CCNR locekļu pārstāvji. Plenārsēde ir CCNR lēmējstruktūra. Tā pieņem Centrālās komisijas rezolūcijas, kā arī pieņem un groza Centrālās komisijas tehniskos noteikumus. Katrai CCNR dalības valstij ir viena balss, un lēmumus pieņem vienprātīgi. Izņēmuma kārtā lēmumus var pieņemt rakstiskā procedūrā, arī tad vienprātīgi. Rezolūcijas ir juridiski saistošas. ES nav CCNR locekle.

               2.2.Paredzētais CCNR akts

               Nākamajos mēnešos CCNR paredzēts pieņemt rezolūciju, kas grozītu RPN – tehniskos noteikumus, kuri attiecas uz prasībām kuģa komandai. RPN saistošais raksturs CCNR locekļiem ir noteikts 1868. gada 17. oktobra Manheimas konvencijā. Grozījums ir nepieciešams, lai ņemtu vērā Direktīvu (ES) 2017/2397. Lai gan prasības Reinas kuģniecības kuģu komandas locekļiem neietilpa Direktīvu 91/672/EEK un 96/50/EK darbības jomā, ar Direktīvu 2017/2397 tās noteikumu piemērošana attiecināta arī uz Reinu
                  2
               .

               Direktīvas (ES) 2017/2397 10. panta 2. punkts skan šādi:

               “2. Visi kvalifikācijas sertifikāti, darba uzskaites grāmatiņas vai kuģa žurnāli, kuri izsniegti atbilstīgi Noteikumiem par Reinas kuģošanas personālu un kuri nosaka šīs direktīvas prasībām identiskas prasības, ir derīgi visos Savienības iekšzemes ūdensceļos. Šādi sertifikāti, darba uzskaites grāmatiņas un kuģa žurnāli, ko izsniegusi trešā valsts, ir derīgi visos Savienības iekšzemes ūdensceļos ar noteikumu, ka minētā trešā valsts savā jurisdikcijā atzīst Savienības dokumentus, kas izsniegti saskaņā ar šo direktīvu.”

               Tādēļ minētās direktīvas 10. panta 2. punktā noteikts, ka tālab, lai kvalifikācijas sertifikāts, darba uzskaites grāmatiņa vai kuģa žurnāls, kas izdots saskaņā ar RPN, būtu derīgs Savienības iekšzemes ūdensceļos, RPN ir jānosaka prasības, kas ir identiskas direktīvas prasībām. Lai Reinas dokumenti, kas izdoti pēc 2022. gada 17. janvāra, būtu derīgi ES, RPN ir attiecīgi jāpārskata.

               Rezolūcijas sagatavo komitejas un darba grupas. Par profesionālo kvalifikāciju atbild CCNR Sociālo jautājumu, nodarbinātības un profesionālās apmācības komiteja (STF) un tās darba grupa sociālo jautājumu, nodarbinātības un profesionālās apmācības jautājumos (STF/G). Ņemot vērā tālāk minēto Komisijas neoficiālo dokumentu, CCNR izveidoja “īpašo RPN darba grupu” sākotnējā projekta pārskatīšanai.

               Pārskatīšanas darbs sākās 2018. gada jūnijā. Tālāk minētajās tehniskajās sanāksmēs šis jautājums tika apspriests un tika panākta vienošanās CCNR līmenī par pirmo projektu:

               ·STF/G sanāksmes (22/03/2018, 06/09/2018, 22-23/01/2019, 21/02/2019,19/03/2019, 09/05/2019, 10-11/09/2019, 9/10/2019, 06-07/11/2019);

               ·STF sanāksmes (21/03/2018, 19/03/2019, 10/10/2019);

               ·CCNR plenārsēde (07/06/2018, 04/12/2019).

               2020. gada 22. oktobrī Komisija iesniedza Padomei neoficiālu dokumentu ar mērķi noteikt ES nostāju CCNR STF darba grupas 2020. gada 5. novembra sanāksmē un CCNR 2020. gada 3. decembra plenārsēdē jautājumā par RPN pirmo redakciju, kas Komisijai iesniegta 2019. gada 20. decembrī. Vairāki pirmā projekta noteikumi raisīja nopietnas bažas, jo nebija saderīgi ar Direktīvas (ES) 2017/2397 noteikumiem vai nebija tiem identiski. Padome nepieņēma nostāju, un CCNR izņēma RPN pieņemšanu no minēto divu sanāksmju darba kārtības. Pēc vairākām sanāksmēm tehniskā līmenī starp Komisijas dienestiem un CCNR un vairākkārtējas teksta priekšlikumu apmaiņas CCNR 2022. gada 31. martā iesniedza pārskatītā RPN projekta ceturto redakciju. Šā priekšlikuma priekšmets ir ceturtā redakcija, kas ņem vērā specifiskus Komisijas ierosinātus grozījumus.

               3.Savienības vārdā ieņemamā nostāja

               Ir vajadzīgs lēmums uz LESD 218. panta 9. punkta pamata par nostāju Savienības vārdā, jo jautājums ir ES ekskluzīvā ārējā kompetencē saskaņā ar LESD 3. panta 2. punkta beigu daļu, ņemot vērā, ka RPN aptvertos jautājumus Savienības tiesību aktos reglamentē Direktīvā (ES) 2017/2397, Direktīvā 2008/68/EK
                  3
                un Direktīvā 2005/36/EK
                  4
                ietvertie saskaņotie noteikumi.

               Ierosinātā Savienības nostāja ir atbalstīt grozītās RPN redakcijas pieņemšanu (sk. pielikumu). Komisija uzskata, ka CCNR priekšlikums, kas iesniegts 2022. gada 31. martā, ir jāpārveido šāda iemesla dēļ:

               Direktīvas (ES) 2017/2397 10. panta 2. punktā ir atzīta ES un CCNR tiesiskā regulējuma līdzāspastāvēšana, nosakot, ka kvalifikācijas sertifikāti, darba uzskaites grāmatiņas un kuģa žurnāli, kas izsniegti saskaņā ar RPN, kuros noteiktas direktīvas prasībām identiskas prasības, ir derīgi Savienības iekšzemes ūdensceļos.

               Tomēr nedrīkst tikt apdraudēta ES tiesību autonomija, kas ir vienīgais ES dokumentu, piemēram, Savienības kvalifikācijas sertifikātu, derīguma avots. Jābūt īpaši skaidri noteiktam, ka attiecībā uz Savienības iekšzemes ūdensceļiem CCNR nav kompetences ar RPN reglamentēt jautājumus, kas saistīti ar Savienības dokumentu derīgumu, jo RPN var noteikt tikai prasības, kas attiecas uz Reinas dokumentiem (piemēram, Reinas patentiem).

               Turklāt RPN pārejas noteikumos ir vajadzīgi pārveidojumi, kas nodrošinātu pilnīgu atbilstību Direktīvas (ES) 2017/2397 noteikumiem.

               4.Juridiskais pamats

               4.1.Procesuālais juridiskais pamats

               4.1.1.Principi

               Līguma par Eiropas Savienības darbību (LESD) 218. panta 9. punktā paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.

               LESD 218. panta 9. punkta piemērošanā nav svarīgi, vai Savienība ir vai nav attiecīgās struktūras locekle vai nolīguma puse
                  5
               .

               Jēdziens “lēmumi ar juridiskām sekām” ietver aktus, kam ir juridiskas sekas saskaņā ar starptautisko tiesību normām, kuras reglamentē attiecīgo struktūru.

               4.1.2.Piemērošana konkrētajā gadījumā

               CCNR ir starptautiska organizācija. Akts, kuru CCNR ir aicināta pieņemt, ir akts ar juridiskām sekām. Paredzētais akts var būtiski ietekmēt Savienības tiesiskā regulējuma saturu, proti, Direktīvu (ES) 2017/2397. Tas tāpēc, ka Direktīvā (ES) 2017/2397 ir skaidra atsauce uz kvalifikācijas sertifikātiem, darba uzskaites grāmatiņām vai kuģa žurnāliem, kas izdoti saskaņā ar Noteikumiem par Reinas kuģošanas personālu.

               Tāpēc ir jānosaka nostāja, kas Savienības vārdā jāieņem CCNR, kad tiek pieņemti grozītie RPN. Ierosinātā lēmuma procesuālais juridiskais pamats ir LESD 218. panta 9. punkts.

               4.2.Materiālais juridiskais pamats

               4.2.1.Principi

               Lēmumam, ko pieņem saskaņā ar LESD 218. panta 9. punktu, materiālais juridiskais pamats galvenokārt ir atkarīgs no tā, kāds mērķis un saturs ir paredzētajam aktam, par kuru Savienības vārdā tiek ieņemta nostāja. Ja paredzētajam aktam ir divi mērķi vai divi komponenti, no kuriem viens ir klasificējams kā galvenais, bet otrs ir pakārtots, lēmums saskaņā ar LESD 218. panta 9. punktu jābalsta uz viena materiālā juridiskā pamata, proti, tā, kas nepieciešams galvenajam vai dominējošajam mērķim vai komponentam.

               4.2.2.Piemērošana konkrētajā gadījumā

               Paredzēto aktu galvenais mērķis un saturs attiecas uz kopīgo transporta politiku.

               Tādēļ ierosinātā lēmuma materiālais juridiskais pamats ir LESD 91. panta 1. punkts.

               4.3.Secinājums

               Ierosinātā lēmuma juridiskajam pamatam jābūt LESD 91. panta 1. punktam sasaistē ar 218. panta 9. punktu.

               2022/0190 (NLE)

               Priekšlikums

               PADOMES LĒMUMS

               par nostāju, kas Reinas Kuģniecības centrālajā komisijā Eiropas Savienības vārdā jāieņem jautājumā par pārskatīto Noteikumu par Reinas kuģošanas personālu (RPN) pieņemšanu

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 91. panta 1. punktu sasaistē ar 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)Pārskatītā 1868. gada 17. oktobra Konvencija par kuģošanu Reinā, kura grozīta ar 1963. gada 20. novembrī pieņemto Konvenciju, ar ko groza pārskatīto Konvenciju par kuģošanu Reinā, stājās spēkā 1967. gada 14. aprīlī.

               (2)Atbilstoši konvencijas 17. pantam Reinas Kuģniecības centrālā komisija (CCNR) var noteikt prasības profesionālās kvalifikācijas jomā.

               (3)Ir paredzēts, ka tuvākajos mēnešos CCNR rakstiskā procedūrā pieņems rezolūciju, kas grozīs Noteikumus par Reinas kuģošanas personālu (RPN), lai ņemtu vērā Eiropas Parlamenta un Padomes Direktīvu (ES) 2017/2397
                  6
               . Lai Savienības iekšzemes ūdensceļos derīgi būtu kvalifikācijas sertifikāti, darba uzskaites grāmatiņas un kuģa žurnāli, kas izdoti saskaņā ar minētajiem noteikumiem, RPN ir jānosaka prasības, kas identiskas direktīvas prasībām.

               (4)Direktīvā (ES) 2017/2397 gan ir atzīta Savienības un CCNR tiesiskā regulējuma līdzāspastāvēšana, taču nedrīkst apdraudēt Savienības tiesību autonomiju. RPN noteikumus tādējādi piemēro, neskarot Direktīvas (ES) 2017/2397 piemērošanu, ja tajā ir izklāstītas prasības par to pašu tematu.

               (5)Pienākas noteikt, kāda nostāja Savienības vārdā jāieņem CCNR procedūrā, jo pārskatīto RPN pieņemšana spēj būtiski ietekmēt Savienības tiesību aktu saturu, proti, Direktīvu (ES) 2017/2397.

               (6)Ierosinātā Savienības nostāja līdz ar to ir atbalstīt RPN pieņemšanu redakcijā, kurā ir prasības, kas identiskas Direktīvas (ES) 2017/2397 prasībām, ņemot vērā pielikumā izklāstītos pārveidojumus.

               (7)Savienība nav CCNR locekle. Savienības nostāja ir ar vienotu rīcību jāpauž Savienības dalībvalstīm, kuras ir CCNR locekles,

               IR PIEŅĒMUSI ŠO LĒMUMU.

               1. pants

               1.Nostāja, kas Savienības vārdā jāieņem, Reinas Kuģniecības centrālajai komisijai rakstiskā procedūrā pieņemot rezolūciju, kura groza Noteikumus par Reinas kuģošanas personālu, ir vienoties par grozītas minēto noteikumu redakcijas pieņemšanu, kurā ietvertas prasības, kas ir identiskas Direktīvas (ES) 2017/2397 prasībām, ievērojot pielikumā izklāstītos pārveidojumus.

               2. pants

               2.Šā lēmuma 1. pantā minēto nostāju ar vienotu rīcību pauž Savienības dalībvalstis, kuras ir CCNR locekles.

               3. pants

               Par nenozīmīgām tehniskām izmaiņām 1. pantā noteiktajā nostājā var vienoties bez jauna Padomes lēmuma.

               4. pants

               Šis lēmums ir adresēts dalībvalstīm.

               Briselē,

                     Padomes vārdā –

                     priekšsēdētājs

                     (1)

                        Eiropas Parlamenta un Padomes Direktīva (ES) 2017/2397 (2017. gada 12. decembris) par profesionālās kvalifikācijas atzīšanu kuģošanā pa iekšzemes ūdensceļiem un ar ko atceļ Padomes Direktīvas 91/672/EEK un 96/50/EK (OV L 345, 27.12.2017., 53. lpp.).

                     (2)

                        Sk. Direktīvas (ES) 2017/2397 4. apsvērumu.

                     (3)

                        Eiropas Parlamenta un Padomes Direktīva 2008/68/EK (2008. gada 24. septembris) par bīstamo kravu iekšzemes pārvadājumiem (OV L 260, 30.9.2008., 13. lpp.).

                     (4)

                        Eiropas Parlamenta un Padomes Direktīva 2005/36/EK (2005. gada 7. septembris) par profesionālo kvalifikāciju atzīšanu (OV L 255, 30.9.2005., 22. lpp.).

                     (5)

                        Tiesas spriedums, 2014. gada 7. oktobris, Vācija/Padome, C-399/12, ECLI:EU:C:2014:2258, 64. punkts.

                     (6)

                        Eiropas Parlamenta un Padomes Direktīva (ES) 2017/2397 (2017. gada 12. decembris) par profesionālās kvalifikācijas atzīšanu kuģošanā pa iekšzemes ūdensceļiem un ar ko atceļ Padomes Direktīvas 91/672/EEK un 96/50/EK (OV L 345, 27.12.2017., 53. lpp.).

    ---documentbreak---

               EIROPAS KOMISIJA
            Briselē, 20.6.2022
            COM(2022) 290 final

            PIELIKUMS
            dokumentam
            Priekšlikums Padomes Lēmumam
            par nostāju, kas Reinas Kuģniecības centrālajā komisijā Eiropas Savienības vārdā jāieņem jautājumā par pārskatīto Noteikumu par Reinas kuģošanas personālu (RPN) pieņemšanu

               PIELIKUMS

               Pārskatīto Noteikumu par Reinas kuģošanas personālu projektā izdara šādas izmaiņas:

               3.02. panta 1. punktu aizstāj ar šādu:

               “1.
                     Kuģojot pa Reinu, ir derīgi Savienības kvalifikācijas sertifikāti, darba uzskaites grāmatiņas un kuģa žurnāli, kas izdoti saskaņā ar Direktīvu (ES) 2017/2397, kā arī kvalifikācijas sertifikāti, darba uzskaites grāmatiņas un kuģa žurnāli, kas izdoti saskaņā ar šiem noteikumiem, neskarot minēto direktīvu, ja tā ir piemērojama, un jo īpaši tās 10. pantu.

               Saskaņā ar šo noteikumu normām vai direktīvas normām, ja tā ir piemērojama, ikvienā Ikvienā brīdī ir jāspēj apliecināt kvalifikāciju attiecībā uz funkciju uz kuģa:

               a)
                     kuģa vadītājam – ar kuģa vadītāja kvalifikācijas sertifikātu, kas atbilst attiecīgā peldlīdzekļa veidam un izmēriem, vai ar Savienības kuģa vadītāja kvalifikācijas sertifikātu, ko attiecīgā gadījumā papildina vajadzīgās īpašās atļaujas;

               b)
                     pārējiem apkalpes locekļiem – ar tiem izdotu derīgu darba uzskaites grāmatiņu, kura satur kvalifikācijas sertifikātu vai Savienības kvalifikācijas sertifikātu;

               c)
                     pasažieru navigācijas speciālistiem un sašķidrinātas dabasgāzes speciālistiem – ar kvalifikācijas sertifikātu vai Savienības kvalifikācijas sertifikātu, tāpat glābējiem, elpošanas aparātu nēsātājiem, drošības darbiniekiem uz kuģiem, ar kuriem transportē bīstamu kravu, – ar sertifikātu, kas attiecas uz specifiskajām operācijām.

               Atkāpjoties no b) un c) apakšpunkta, tādu jūras kuģu apkalpes locekļi, kuri kuģo pa Reinu, izņemot kuģa vadītāju, savu kvalifikāciju var apliecināt, uzrādot sertifikātu, kas izdots vai atzīts saskaņā ar STCW konvenciju.”;

               5.01. panta 3. un 6. punktu aizstāj ar šādiem:

               “3.
                     Par vispārīgiem datiem un par apstiprinājuma zīmēm atbild kompetentā iestāde. Šai vajadzībai tai ir tiesības pieprasīt, lai tiktu uzrādīti kuģa žurnāli (pilnībā vai izvilkumu veidā) vai citi piemēroti apliecinoši dokumenti. Apstiprinājuma zīmi tā drīkst uzlikt tikai par braucieniem, kas ir īsāki par 15 mēnešiem. Par to, lai tiktu ierakstīti konkrētie dati par veiktajiem braucieniem, atbild kuģa vadītājs.”;

               “6.
                     Saskaņā ar šo noteikumu normām un Direktīvas (ES) 2017/2397 normām, ja tā ir piemērojama, par konkrēto datu ierakstīšanu par veiktajiem braucieniem atbild kuģa vadītājs. Kuģa vadītājam ir šādi pienākumi:

               a)
                     darba uzskaites grāmatiņā regulāri veikt visus ierakstus saskaņā ar darba uzskaites grāmatiņās norādītajām darba uzskaites grāmatiņas aizpildīšanas instrukcijām;

               b)
                     darba uzskaites grāmatiņu glabāt drošā vietā stūresmājā līdz darba attiecību izbeigšanai vai līdz darba līguma beigām vai jebkurā citā termiņā;

               c)
                     pēc turētāja pieprasījuma darba uzskaites grāmatiņu nekavējoties un jebkurā brīdī atdot tam atpakaļ.”;

               13.01. panta 1. punktu aizstāj ar šādu:

               “1.
                     Jebkurai personai, kas vada peldlīdzekli Saskaņā ar šo noteikumu normām un Direktīvas (ES) 2017/2397 normām, ja tā ir piemērojama, peldlīdzekļa vadīšanai ir vajadzīga īpaša atļauja, ja persona kā atbildīgā kuģa vadītāja:

               a)
                     kuģo ar radiolokācijas iekārtu palīdzību;

               b)
                     kuģo pa ūdensceļiem, kas identificēti kā iekšzemes ūdensceļu posmi, kuros ir specifiski riski;

               c)
                     kuģo pa ūdensceļiem, kas klasificēti kā iekšzemes ūdensceļi, kam ir jūras ūdensceļu pazīmes;

               d)
                     vada peldlīdzekļus, kuros par degvielu izmanto sašķidrinātu dabasgāzi, vai

               e)
                     vada lielus konvojus.”;

               13.02. panta 1. punktu aizstāj ar šādu:

               “1.
                     Jebkurai personai, kas vada peldlīdzekli un kuģo Peldlīdzekļa vadīšanai ar radiolokācijas iekārtu palīdzību, kā paredzēts Policijas noteikumos attiecībā uz kuģošanu pa Reinu, ir vajadzīga īpaša atļauja attiecībā uz kuģošanu ar radiolokācijas iekārtu palīdzību.”;

               13.03. panta 1. un 2. punktu aizstāj ar šādiem:

               “1.
                     Jebkurai personai, kas vada peldlīdzekli Peldlīdzekļa vadīšanai pa ūdensceļu, kas identificēts kā iekšzemes ūdensceļu posms, kurā ir specifiski riski 2. punkta nozīmē, ir vajadzīga īpaša atļauja attiecībā uz minēto iekšzemes ūdensceļu posmu.”;

               “2.
                     Ja tas ir vajadzīgs, lai nodrošinātu kuģošanas drošumu, un neskarot Direktīvu (ES) 2017/2397, ja tā ir piemērojama, piekrastes valstis var norādīt tos to teritoriju šķērsojošos iekšzemes ūdensceļu posmus, kuros ir specifiski riski, ja minētos riskus izraisa viens vai vairāki šādi iemesli:

               a)
                     straumes raksturs un ātrums, kas bieži mainās;

               b)
                     iekšzemes ūdensceļa hidromorfoloģiskās iezīmes un tas, ka iekšzemes ūdensceļā nav pienācīgu kuģu ceļu informācijas pakalpojumu vai piemērotu karšu;

               c)
                     tas, ka iekšzemes ūdensceļa hidromorfoloģisko iezīmju dēļ pastāv specifiski vietējie kuģošanas noteikumi, vai

               d)
                     bieži negadījumi konkrētā iekšzemes ūdensceļa posmā, kuri izriet no tādas kompetences trūkuma, ko neaptver ES-QIN I daļas 2. nodaļa.”;

               13.04. panta 1. punktu aizstāj ar šādu:

               “1.
                     Jebkurai personai, kas vada peldlīdzekli Peldlīdzekļa vadīšanai pa iekšzemes ūdensceļiem, kam ir jūras ūdensceļu pazīmes, ir vajadzīga īpaša atļauja attiecībā uz kuģošanu pa šādu iekšzemes ūdensceļu.”;

               13.05. panta 1. punktu aizstāj ar šādu:

               “1.
                     Jebkurai personai, kas vada tādu peldlīdzekli Tāda peldlīdzekļa vadīšanai, kurā par degvielu izmanto sašķidrinātu dabasgāzi, ir vajadzīga īpaša atļauja attiecībā uz šādu peldlīdzekļu vadīšanu. To apliecina sašķidrinātas dabasgāzes speciālista kvalifikācijas sertifikāts.”;

               13.06. panta 1. punktu aizstāj ar šādu:

               “1.
                     Jebkurai personai, kas vada lielu konvoju Liela konvoja vadīšanai ir vajadzīga īpaša atļauja attiecībā uz šādu konvoju vadīšanu.

               Jebkuram kandidātam ir jāspēj apliecināt vismaz 720 dienu ilgs kuģošanas laiks, no kurām kandidāts vismaz 540 dienas darbojies kā kuģa vadītājs un vismaz 180 dienas vienīgais ir lēmis par liela konvoja kursu un ātrumu.”;

               20.01. panta 1. punktu aizstāj ar šādu:

               “1.
                     Darba uzskaites grāmatiņas, kuras izdotas vai kuru derīguma termiņš ir pagarināts saskaņā ar prasībām, kas piemērojamas, līdz stājas spēkā šie noteikumi, vai kuru derīguma termiņš ir ticis pagarināts, joprojām ir derīgas tādā apmērā, kāds noteikts ar minētajām prasībām, līdz to sākotnējam beigu termiņam, taču ne ilgāk par 2032. gada 17. janvāri. Pirmā daļa attiecas arī uz darba uzskaites grāmatiņām, ko Reinas Kuģniecības centrālā komisija atzinusi par līdzvērtīgām.”;

               20.02. panta 1. punktu aizstāj ar šādu:

               “1.
                     Kuģa žurnāli, kuri izdoti vai kuru derīguma termiņš ir pagarināts saskaņā ar prasībām, kas piemērojamas, līdz stājas spēkā šie noteikumi, vai kuru derīguma termiņš ir ticis pagarināts, joprojām ir derīgi tādā apmērā, kāds noteikts ar minētajām prasībām, līdz to sākotnējam beigu termiņam, taču ne ilgāk par 2032. gada 17. janvāri. Pirmā daļa attiecas arī uz kuģa žurnāliem, ko Reinas Kuģniecības centrālā komisija atzinusi par līdzvērtīgiem.”;

               20.03. panta 1. punktu aizstāj ar šādu:

               “1.
                     Reinas lielās vai mazās licences, kuras izdotas vai kuru derīguma termiņš ir pagarināts saskaņā ar prasībām, kas piemērojamas, līdz stājas spēkā šie noteikumi, vai kuru derīguma termiņš ir ticis pagarināts, joprojām ir derīgas tādā apmērā, kāds noteikts ar minētajām prasībām, līdz to sākotnējam beigu termiņam, taču ne ilgāk par 2032. gada 17. janvāri.”;

               20.08. panta 1. punktu aizstāj ar šādu:

               “Tādu jūras kuģu apkalpes locekļi, kuri kuģo pa Reinu, savu kompetenci var apliecināt ar sertifikātu, kas izdots vai atzīts saskaņā ar STCW konvenciju. Minētais noteikums uz kuģa vadītāju attiecas tikai līdz 2038. gada 17. janvārim un ar nosacījumu, ka iekšzemes kuģošanas darbība tiek veikta jūras pārvadājuma brauciena sākumā vai beigās.”